text:
Uretse kwongera umusaruro ngo amaterasi yashyizwemo imbaraga mu rwego rwo kubungabunga ubutaka ku buryo nta yindi ntara ihiga amajyaruguru ku bijyanye n’amaterasi.
Umuyobozi w’Intara y’Amajyaruguru Bosenibamwe Aime, avuga ko bashyize imbaraga mu kubungabunga ubutaka bashyiraho amaterasi ku buryo nta ntara ibahiga.
Ati “Kugira ngo umusaruro wiyongere mu buryo burambye cyangwa se kugira ngo intara y’amajyaruguru ibe koko ikigega cy’igihugu mu buryo burambye idahungabanyijwe n’imihindagurikire y’igihe, twashize imbaraga mu kubungabunga ubutaka bwacu tubushyiraho amaterasi y’indinganire. Kugeza ubu ngubu sinzi ko hari n’indi ntara izatugeraho kuko twarakataje cyane”.
Guverineri akomeza avuga ko n’ubwo ubuso bwo gushyirwaho amaterasi bukira bwinshi cyane ariko intera bagezeho itanga icyizere kuko nko mu mwaka ushize wa 2015-2016 mu ntara y’amajyaruguru hakozwe amaterasi 1560 bihwanye na 88% by’amaterasi yagombaga gukorwa muri uwo mwaka.
Abatuye mu ntara y’Amajyaruguru bavuga ko uretse kuba amaterasi abafasha kongera umusaruro ngo yanatumye ibijyanye no kubona ubwatsi bw’amatungo birushaho kuborohera.
Yankurije Clementine wo mu Karere ka Gakenke, avuga ko inyungu bakura mu guhinga amaterasi aruko babonamo ubwatsi bw’amatungo kandi n’umusaruro wabo ukaba wararushijeho kwiyongera.
Ati “Inyungu y’amaterasi ni uko wenda ku bigori hamwe n’ibishyimbo ari byo bikunze kugira umusaruro cyane ariko nkiyo bakimara kuhakora nkibijumba ntamusaruro bitanga”.
Nyirambarushimana Claudine wo mu Karere ka Rulindo avuga ko kuba bahinga amaterasi akamaro babonamo aruko ifumbire yashizwemo niyo amazi aje idapfa kugenda kuko isigara mutwobo (utudumburi) bityo bigatuma imyaka yera neza.
Ati “Inyungu irimo ni uko umuntu akoresha ifumbire nke kandi ukaba wanatera ubwatsi ku ruhande kuburyo ubona ubw’amatungo”.
N’ubwo abaturage bishimra ko amaterasi yabafashije kwongera umusaruro ariko kandi ngo mu gihe cy’imvura nyinshi ntiboroherwa kuko amaterasi agenda acikagurika bikangirika kuburyo byose biba umurima umwe, ugasanga bibateje igihombo.


c: text/html

text:
Wari uzi ko kudamarara bizana akaga?
Luka 16: 19-30 Tuhasanga inkuru y’ Umutunzi n’umukene. Umurongo wa 19 uravuga uti" hariho umutunzi wambaraga imyenda y’imuhengeri niy’ibitare byiza, iminsi yose agahora adamaraye". Bigaragara ko uyu mutunzi nta gihe cyo gushaka Imana yagiraga, nta gihe cyo gusenga yagiraga, nta gihe cyo gusoma ijambo ry’ Imana yagiraga habe no kwita ku bakene. Twakwibaza ko icyo yatekerezaga, yarotaga, yahaga umwanya, yitagaho cyangwa yahaga agaciro, ari affaires cyangwa imishinga ye, gushaka amafaranga, gushaka ibyubahiro, kumenyekana, ...... Nyamutunzi yabayeho ubuzima butanezeza Imana ahubwo bumunezeza we ubwe.
Muri make niko bimeze muri ibi bihe by’imperuka abantu barahuze bahugiye mu byabo bibahangayikishije nibyo baha agaciro n’umwanya munini aho kwibikira ubutunzi aho inyenzi zitagera. Ijambo ry’Imana riratubwira ngo dushake ubwami bw’Imana no gukiranuka ibindi tuzabyongererwa.
Hari abajya bavuga ngo abakristo b’iki gihe n’imbura mukoro. Hoya reka babivuge ariko babivuge nawe hari ibanga uryamyeho, hari ibanga ugendana, hari icyo Imana yakuvuzeho kizabatungura. Uzi kugirango witwe umukristo kw’izina gusa, ariko ubuzima bwawe butagira amasengesho, nta mavuta ufite mu matabaza yawe? Ni akaga bene data!
Ijambo ry’Imana riratubwira ngo abayishakana umwete bazayibona. Niba urimo kuyishakana umwete, yihange ku maso wikwita kubyo abandi bavuga, wikwita ku mazina bakwita kuko Imana niyo ifite ijambo rya nyuma ku buzima bwawe. Kandi ntizagukosa isoni na rimwe. Matayo 5 haravuga ngo Hahirwa abakene mu mitima kuko aribo bazabona Imana, Hahirwa abashavura kuko aribo bazahozwa, Hahirwa abafite inzara n’inyota byo gukiranuka kuko bazahazwa, Hahirwa abarenganyirijwe gukiranuka, kuko ubwami bwo mu ijuru ari ubwabo.
Umukene Razaro ntiyigeze adamarara mu bukene bwe, ahubwo yarasengaga, agakiranuka, akubaha Imana, yarya ubuvungukira agashima mu izina rya Yesu. Razaro yarapfuye ajya mu gituza cya Aburahamu. Umutunzi arapfa ajya ikuzimu.
Yesu adufashe hari abantu baziko bageze iyo bajya, iy’isi ari iyabo bakibagirwa ko turi abashyitsi n’abimukira. Umukozi w’Imana Rick Warren yaravuze ati Ubuzima kw’isi ni nk’agatonyanga mu nyanja ugereranyije n’ubuzima bw’Iteka.
Nuko nyamutunzi arapfa ubutunzi bwe ntibwamukurikira, akurwa mu nzu ye y’igitangaza, mu modoka ye nziza, amafaranga yari muri bank arasigara. Nyamara disi kwa Data hariyo amazu meza ategereje abubaha Imana ngo bazayabemo batanaruha imirimo n’imihate yo muri iy’i si . Nta minaniro nta shuguri. Mbega ubutunzi buhari we! Ibaze abami bo muri iy’isi ukuntu za Palais babamo zirimo ibintu by’ibiciro wibaze wowe ko uzaba uri aho Umwami utegeka abami bose azaba yaraguteguriye? Icyampa njye nawe tukazabayo.
Ageze ikuzimu atangira kwicuza. Atangira kuvuga ati iyo nza kumenya, iyo nzakumenya mba narashatse Imana, nkayikorera ngifite umwuka w’abazima nka naburira abandi. Nyamutunnzi ntiyigeze akundisha Uwiteka Umutima we wose. Matayo 22:37 Haravuga ngo Ukundishe Uwiteka umutima wawe wose n’ubugingo bwawe bwose n’ubwenge bwawe bwose, itegeko rya kabiri ukunde mugenzi wawe nkawe ubwawe. Ayo mategeko yombi ntayo yigeze akurikiza. Ese wowe waba uyakurikiza? Ibaze wisubize bigutere no gufata ingamba nshya. Bene data umuntu ababarirwa akiri mw’isi kuko iyo umwuka wamuvuyemo biba byarangiye (trop tard).
Yesu yaravuze ati ese uwaguha ubutunzi bwose bwo mw’isi ukabura ubugingo byakumarira iki? Ubundi Satani yabwiye Yesu ati nupfukamira, ukandamya ndaguha ubutunzi bwose bw’isi. Yesu aramubwira ati " genda Satani, kuko handitswe ngo ’uramye Uwiteka Imana yawe, abe ari yo ukorera yonyine.’" Amen
Turi mu bihe byanyuma mureke tuve mu kudamarara no mu kurangara dukorere Imana. Umuririmbyi wa 21 mu Gakiza aravuga ngo kandi abantu benshi cyane ntibazi inzira y’ijuru babohewe mu maboko ya wa mugome Satani, muze twese tubashake, tubasangish’ Umukiza. Ntiducogore gusenga kugeza ubwo Yesu azaza.
Nyamutunzi yifuje kujya kuburira bene se uko ikuzimu hameze uko hababaza uko ari habi, ariko ntiyashobora kugira ayo mahirwe. Ntituzi iminsi dufite muri ino si hari ubugingo bukeneye gukira binyuze muri njye nawe hato tutazabazwa ubugingo bwabo. Duhaguruke nubwo twaba nka Mose tutazi kuvuga Umwuka w’Imana azabana natwe. Genda uko imbaraga zawe zingana.
Yesaya 61:1-2 Hravungo " Umwuka w’Umwami Imana ari kuri jye , kuko Uwiteka yansize amavuta ngo mbwirize abagwaneza ubutumwa bwiza, yantumye kuvura abafite imvune mu mitima no kumenyesha imbohe ko zibohowe. Kandi yantumye no kumenyesha abantu umwaka w’imbabazi z’Uwiteka, n’umunsi Imana yacu izahoreramo inzigo, no guhoza abarira". Ni ahanjye nawe ibyo Yesu yagombaga gukora yarabikoze, hasigaye kuza gutwara umugeni we, umugeni nawe akerekana imirimo ye.
Imana iri kumwe natwe.
Edith Umugiraneza

robotstxt: allowed

filter: keep


text:
Mbese dushingiye ku by’Imana yakoze ntitwakwizera ko izakora n’ibisigaye?
Akenshi amateka y’Imana n’ineza yayo tubitindaho cyane iyo tugeze mu bitugerageza bitari bimwe. Ibi tubihamirizwa n’uburyo Imana idutabara mu bihe bikomeye. Ibi ariko ntibibuza ko umuntu ahagarika umutima bikamutera gushidikanya kubera kamere muntu, cyane iyo ahuye n’ibirenze ubushobozi bwe.
Dufatiye urugero kuri Dawidi mu ijambo ry’Imana, igihe bamutera ubwoba ko ntcyo yakora ku gihangange Goliyati cyari cyarahangayikishije ubwoko bw’Abisirayeli, Dawidi yibutse imikorere y’Imana, arambika ubwoba hasi, yirinda kumva ibyo abantu bavuga n’amajwi yabo menshi ahubwo asanga Imana yamugabiza Goliyati.
Dawidi ati ‘’Uwiteka wandokoye mu nzara z’intare n’idubu, azankiza no mu maboko y’uwo mufilistiya.’’ 1 Samweli 17:37
Icyakora Sawuli amaze kubona kumaramaza kwa Dawidi nibwo yamubwiye ati ‘’ Ngaho genda Uwiteka abane nawe.’’
Ubundi dushingiye ku mateka y’Imana, ibyo yadukijije , imirimo itangaza yakoze, ukuntu yabanye n’abatubanjirije, twayigirira icyizere ko n’ibisigaye izabikora.
Hari umuririmbyi wavuze ngo ‘’Ibyo yakoze nibyo biduha ibyiringiro byuzuye y’uko n’ibisigaye izabikora.’’
Mu buzima busanzwe umuntu ajya gusaba akazi, yagerayo bakamubaza amashuri yize, uburambe afite muri bene ako kazi, aho yakoze n’ibindi. Mbese twe dushingiye ku bikorwa by’Imana ntitwakwizera ko izakora n’ibisigaye?
Imana yatwemereye kuduha imbaraga no kudutabara mu bitugoye biduca intege, iduhamagarira gusa kwihangana kandi twizeye, kuko nubwo yatinda ariko amaherezo izaza.
Kutugirira neza rero si ibyo yiga cyangwa yigana ni ubuzima bwayo, ntabwo yenda kutwigiraho, oya, ifite uburambe mu gukora imirimo ihambaye.
Sara yabaye ingumba, ategereza umwana Imana yabasezeranije bamera nk’abahebye kugeza aho yemerera umugabo we kuryamana n’umuja we w’umunyegiputakazi witwaga Hagari. Itangiriro 16:2, ariko nubwo byagenze gutyo nyuma y’imyaka myinshi Imana yasohoje ibyo yasezeranye.
Nituramuka twiringiye abantu birangira baduhemukiye, nubwo bo batabishaka ariko hari ubwo isi ibatenguha bakaduhemukira, natwe hari igihe twibeshya tukihemukira, ariko Imana ni iyo kwizerwa ibinyejana uko bikurikirana, niyo itanga umunezero wuzuye n’ibyiringiro by’ubuzima. Kuyiringira ntibigira uko bisa.
Bibiliya iravuga ngo ‘’imbabazi z’Uwiteka ni zo zituma tudashiraho, kuko ibambe rye ritabura, zihora zunguka uko bukeye. Umurava wawe ni munini.’’ Amaganya ya Yeremiya 3:22-23
Kubera ko Imana ari ukuri, ni iyo kwizerwa, ibyo yavuze no kubikora irabikora. Ni byiza rero kuyishingikirizaho kuko yabasha kuturokora kuko si ibyo yiga, biri mu bushobozi bwayo.
‘’Yaturokoye urupfu rukomeye rutyo na none iracyaturokora, kandi twiringira y’uko izakomeza kuturokora.’’ 1 Abakorinto 1:10


text:
Twese tugomba guhangana n’ibiduca intege mu bihe bitandukanye. Nta muntu mu buzima ubona buri kintu cyose kibaho nk’uko yagiteganyaga.
Iyo ibintu bidatera imbere nk’uko tubigambirira, igitekerezo cyambere tugira ni ugucika intege. Ibi birasanzwe. Nta k ibazo kirimo mu gucika intege. Ariko tugomba kumenya icyo gukorera iyo mitekerereze, naho atari ibyo byahinduka ibindi bintu bikabije.
Muri iyi si, ntidushobora kubaho tudahura n’ibiduca intege, ariko muri Yesu, duhora tubimenyeshwa mbere y’uko bibaho!
Intumwa Pawulo yavuze ko inyigisho ya mbere y’ingenzi yize ari ukwibagirwa iby’inyuma agasingira ibiri imbere!
Iyo ducitse intege, ako kanya duhita tubimenyeshwa, ibyo ni byo dukora. Twibagirwa ibitera gucika intege, tugasingira iby’Imana idufitiye. Tubona iyerekwarishya, imigambi mishya, ibitekerezo bishya, tugaragaza neza hanze, imiterereze mishya kandi icyerekezo cyacu tukagihanga ibyo. Duhitamo gukomeza!
Buri munsi ni umunsi mushya wo gutangiriraho! Dushobora kwibagirwa ibyaduciye intege ejo tugaha Imana umwanya wo kudukorera ikintu gitangaje uyu munsi.
Joyce Mayer.


text:
Bamwe mu baturage batuye mu midugudu itandukanye yo mu murenge wa Mahama mu karere ka Kirehe, barasaba ubuyobozi bw’akarere kabo kubasobanurira niba ari bo bahaye uburenganzira abayobozi b’utugari n’imidugudu kubasoresha amafaranga ibihumbi 6000 babwirwa ko ari ayo gusorera umudugudu, ibyo bavuga ko bitumvikana uburyo umuntu asorera umudugudu.
Aba baturage bavuga ko bajya kubona bakabona abayobozi b’imidugudu n’utugari bari kumwe na za DASSO bigabije ingo zabo babaka amafaranga bita ko ari umusoro w’umudugudu. Bemeza ko hakoreshwa imbaraga zikomeye mu kubaka uwo musoro, bityo bakavuga ko ari akarengane.
Aba baturage bavuga ko hari n’igihe bakubitwa mu gihe habayeho kwinangira kw’abaturage mu gutanga uwo musoro w’umudugudu. Baravug kandi ko ari ibintu by’abatunguye kubona abayobozi bigabiza ingo z’abaturage babaka bene ayo amafaranga.
Munyembabazi Gaspard umwe mu baturage batuye muri uyu murenge avuga ko yashyizweho imbaraga mu kumwaka ayo mafaranga yagize ati: ”ubwanjye baje iwanjye mur ugo barambwira ngo ni ukubaha amafaranga ibihumbi 6,000, ndababaza nti ayo mafaranga ni ay’iki? Bati ni ayo gusorera umudugudu nyabuze baranshorera ntabarwa n’umuntu wayangurije. Kuva nabaho dore mfite imyaka 60 ni ubwa mbere nabona umunutu asorera ikiryamo cye pe!”
Mugenzi we Karasanyi Vicent, utuye muri uyu murenge na we yemeza ko iki kibazo gihari koko. We na bagenzi be, baravuga ko kugeza n’ubu bataramenya impamvu ubuyobozi bubaka ayo mafaranga kuko ngo ni ubwa mbere babona ibintu nkibi biza bibikubita hejuru. Yagize ati: ”Ikitubabaza ni uburyo bakoresha mu kutwaka aya mafaranga pe! Ntituzi impamvu tuyatanga yewe ni akumiro.”
Ku ruhande rw’ubuyobozi bw’akarere ka Kirehe , Muzungu Gerald, avuga ko ibyo aba baturage bavuga ari ukudasobanukirwa n’impamvu y’ayo mafaranga bita ko ari umusoro w’umudugudu.
Uyu muyobozi akomeza avuga ko ayo mafaranga batanga, ari ubukode bw’ubutaka bw’aho batuye, kandi ko biteganywa n’itegeko, bityo akavuga ko nta kibazo kirimo nkuko abo baturage babivuga.
Gusa yemeza ko nta na rimwe abaturage bavuga neza iyo habaye gusabwa amafaranga, bityo abasaba kumva ko ibyo bakora ngo biri mu nyungu zabo.
Yagize ati: ”Abo baturage nibabyumve pe! Nanjye iyo nagiye kubaremesha inama, icyo kibazo barakimbwira. Ayo mafaranga bakwa arazwi yemewe n’amategeko nta kibazo kirimo.”
Kubigendanye n’imbaraga z’umurengera zikoreshwa mu kwishyuza aba baturage, umuyobozi w’akarere ka Kirehe avuga ko icyo kibazo atakizi, agasaba uwaba yarahohotewe kugana ubuyobozi bw’akarere bukamufasha kuko ni cyo bashinzwe.
Muneza Ferdinand
MAKURUKI.RW


text:
Ubuyobozi bw’akarere ka Nyamasheke buratangaza ko bwahagurukiye gutahura uburiganya bwose buri muri gahunda ya Girinka muri aka karere, bakaba bamaze guta muri yombi abantu batanu.
Umuyobozi w’akarere ka Nyamasheke wungirije ushinzwe imibereho myiza y’abaturage, Mukamana Claudette, yabwiye Imvaho Nshya ko ubu buriganya ari bwinshi ndetse bamwe mu bayobozi n’abaturage bakaba baratangiye kubiryozwa, aho bamwe batawe muri yombi abandi bagacika.
Avuga ko abayobozi 3 n’abaturage 2 bo mu kagari kamwe ka Kigarama mu murenge wa Kanjongo muri aka karere bagiye kumara ukwezi mu maboko y’ubutabera, aho uwari umuyobozi w’aka kagari, ushinzwe iterambere ry’ubukungu n’imibereho myiza, Mudugudu n’abaturage 2 bashyikirijwe ubutabera.
Aba bayobozi ngo bagiye babeshya ko boroje abaturage nyamara wababaza inka baboroje bakazibura, hakaba na bariya baturage 2 bo mu mudugudu wa Kirehe muri kariya kagari, babifashijwemo n’abayobozi bakoze impapuro mpimbano berekana ko bamaze kwitura kandi batarigeze bitura.
Mu bayobozi bacitse harimo uwari Gitifu w’akagari ka Murambi mu murenge wa Rangiro umaze amezi agera kuri 3 acitse na Gitifu w’akagari ka Mutongo muri Cyato wari waracitse mbere, mu byo basanze barabazwaga hakaba n’iyi gahunda ya Girinka, aho bavugaga ko bazitanze nyamara abaturage bakavuga ko nta zigeze zibageraho.
Yagize ati:“Twagiye tunabona aho abayobozi bakaga amafaranga 50.000 abaturage ngo ni ay’ikiziriko, ugasanga yariwe na benshi bayagabagabana ngo bahe umuturage inka.
Hakaba n’abaturage bahabwa inka bakazigurisha bakagura ibimasa akaba ari byo borora n’andi makosa menshi arimo, ariko yose twahagurukiye kuyarwanya, intego y’iriya gahunda ikagerwaho uko yatekerejwe n’Umukuru w’igihugu ngo ikure abaturage mu bukene no mu mirire mibi.”
Avuga ko mbere icyatumaga bamwe mu bayobozi n’abaturage bagira uburiganya muri iyi gahunda ari uko hari n’aho amabwiriza atabaga asobanutse neza, ariko ubu ngo arasobanutse ku buryo uwahawe inka mu buriganya wese agomba kuyamburwa.
Yagize ati:“Hari n’aho twagiye dusanga umuyobozi yaranditse ko ahaye umuturage inka, akavuga ko yamuhaye inka nziza izahita imugirira akamaro ako kanya, nyamara wareba ugasanga yamuhaye agatavu kazakura mu myaka 2, ukibaza impamvu yakoze ibyo bikakuyobera.
Ariko ubu hamwe n’amabwiriza mashyashya, urutonde ruzajya rukorerwa mu ruhame rw’abaturage, kandi umuyobozi uzongera kwivanga muri iyi gahunda agamije kuyiyobya azajya ahita abihanirwa.”
Ubwo yaganiraga n’abaturage b’akagari ka Gisoke mu murenge wa Mahembe, uyu muyobozi yababwiye ko bagomba kujya bakurikirana hakiri kare umuyobozi bakekaho kuyivangamo, bakamutangira amakuru ku gihe agahita abiryozwa.
Bamwe mu baturage bubatse inzu z’icyitegererezo mu kagari ka Muhira mu murenge wa Rugerero mu karere ka Rubavu, baravuga ko bamaze amezi ane bategereje kwishyurwa amafaranga agera kuri miliyoni 3 (...)
Ubuyobozi bw’akarere ka Ngoma butangaza ko kuva gahunda ya Girinka munyarwanda yatangira mu mwaka wa 2006, kugeza ubu inka zimaze korozwa imiryango itishoboye muri aka karere zimaze kurenga 6928. (...)
Abaturage bakora mirimo yo gutunganya imihanda no gucukura imirwanyasuri muri gahunda ya VUP mu murenge wa Kinihira ho mu karere ka Ruhango, baravuga ko bamaze igihe kigera ku mezi ane (...)
Ntambabazi Emmanuel w’imyaka 57, wo mu kagari ka Kagarama, umurenge wa Karambi, mu karere ka Nyamasheke, akurikiranweho guhohotera umugore we Nyiranzabahimana Espérance w’imyaka 30, akamurya (...)
Imodoka y’Abashinwa bakora umuhanda wa Nyamasheke-Karongi yari itwawe n’umushoferi witwa Nizeyimana Fabien w’imyaka 45 yagonze moto yari itwaye Veterineri w’ umurenge wa Karambi, Tuyizere Pontien, (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Ibikoresho :
Butter/beurre 300g
Umunyu 5g
Vinaigre y’umweru 1g
Ifarini garama 260
Amazi garama 13
Uko bikorwa :
shyira ifarini muri mixeur wongeremo butter iyengesheje (melted butter)
Kusanya amazi, vinaigre n’umunyu ugende ubyongera muri iyo farini gake gake
Koramo utugato dufite ishusho ya mpande enye ariko tutari duto cyane ukoreshe iforoma yabugenewe
Pfundikira ubishyire muri frigo bimaremo isaha 1
Bikure muri frigo ubishyire mu ifuru bimaremo iminota 30
Gato itarimo isukali
Ibikoresho :
Labels: guteka, ifunguro ribanza, igikoni


text:
Tapis izajya mu kibuga cya huye
Hashize iminsi hari ibimodoka bya rukururana bihagaze hafi y’ikibuga cya sitade Huye ubu kiri gutunganywa. Hari abibaza impamvu ibyo bimodoka bihagaze hariya bakabiburira igisubizo, hakaba n’abavuga ko birimo tapi zigomba kwifashishwa mu gutunganya icyo kibuga.
Bwana Athanase Sibobugingo, umukozi wa Cotraco, sosiyete iri gutunganya icyo kibuga, akaba ari we ukurikirana umunsi ku wundi imirimo y’itunganywa ryacyo aratanga igisubizo kuri ibyo bibazo.
Yasobanuye muri aya magambo “Biriya bimodoka uko ari cumi na kimwe birimo ibikoresho byifashishwa mu gutunganya ikibuga. Ariko si tapi kuko zo zikiri muri MAGERWA. Ibyo bikoresho ni ibyo bamena muri tapi bakimara kuyishyiraho kugira ngo igihe umukinnyi aguye atababara”. Sibobugingo yakomeje asobanura ko imirimo yo gutunganya ikibuga mbere yo gushyiraho tapi isa n’iyarangiye, ku buryo igihe cyo kuyishyiraho cyageze. Ibimodoka bigomba kuzana tapi biracyari muri MAGERWA, ngo bizagera ku kibuga bahita bazishyiraho. Ibyo ngo bazabikorera ko biramutse bitindijwe mu mamodoka hari igihe tapis zakwibwa.
Ku bijyanye na biriya bimodoka biri gutinda hafi ya sitade, Sibobugingo yavuze ko mu masezerano Cotraco yagiranye na sosiyete SDV itwara ibintu ari na yo igomba kuzana ibikenewe byose mu gutunganya kiriya kibuga, imodoka nizizana ibikoresho kontineri (container) zizakurwaho zigasigara hafi y’ikibuga, ariko byatinze gushyirwa mu bikorwa kubera ko ba nyir’amamodoka banze kuzisiga. Haracyakorwa ibiganiro kugira ngo ibyo bigerweho.
Ibyo bimodoka rero ngo nibimara kugenda, ni bwo ibitwaye za tapi na byo bigera kuri cumi na kimwe bizaza, hanyuma mu gihe cy’ibyumweru bibiri nyuma y’uko tapi zihageze, ikibuga cya sitade Huye kikaba gitunganyije neza. Hazaba hasigaye kubaka aho abafana bazajya bicara n’ibindi bikenewe kugira ngo sitade ikore neza.


text:
Bavuga ko mbere yo kugana ibimina bivuguruye basabaga abagabo babo ibikenerwa byose mu rugo bigatuma rimwe na rimwe hari igihe abagabo babifata nabi cyangwa n’abagore bagahora bumva nta kintu bamariye ingo zabo.
Ibimina bivuguruye ni uburyo bwo kwishyira mu matsinda yo kubitsa no kugurizanya, aho umunyamuryango yizigama buri cyumweru kuva ku 100FRW kugeza ku 1500FRW bitewe n’ubushobozi bwe, akaba ari na yo baguzamo ayo gushora mu dushinga duto duto.
Ibi bimina bitanduknye n’ibyabanje aho abaturage babitsaga amafaranga bakanaguza batagira imishinga bakora izabasha gutuma babasha kwizigama no kwishyura, ari na yo mpamvu byahombaga kuko abenshi baburaga amafaranga yo kwizigama cyangwa kwishyura inguzanyo.
Mutuyimana Martha, wo mu Itsinda “Gira ubuzima bwiza” ryo mu Mudugudu wa Nyarusiza mu Kagari ka Gitarama mu Murenge wa Nyamabuye, avuga ko yahereye ku mafaranga 100 yizigamaga buri cyumweru, atangira guhinga imboga za dodo agakuraho ayo kuzigama iwe bituma imibanire mu rugo iba myiza.
Agira ati “Iyo ubukene bwateraga mu rugo wasangaga, buri wese ashaka kuvuga nabi, nategerezaga umugabo,nta munyu, nta sabune, nta ngutiya ariko ubu hari impinduka ndateganya kugura imirima yose natishaga ngakomeza gutera imbere”.
Ahishakiye Erina wo mu Mudugudu wa Kirebe, mu Kagari ka Gifumba mu Murenge wa Nyamabuye na we avuga ko gukora akazamura urugo rwe ngo byatumye urukundo n’umubano we n’umugabo we birushaho gusagamba.
Agira ati “Twarafungutse mu bwonko kuko natwe dukora, iyo umugabo utamwicaye iruhande umubwira ngo umunyu washize, umwana yataye ikaramu, usanga na we avuga ngo umugore wanjye hari icyo ashoboye”.
Nsengiyumva Claudier, uhagarariye umushinga wa AKN wahuguye aba bagore muri Caritas Kabgayi, avuga ko kugeza ubu mu mirenge yose igize Akarere ka Muhanga hamaze gushingwa amatsinda 337 agizwe n’abanyamuryango ibihumbi 5 na 631 biganjemo ababyeyi batwite n’abonsa kugira ngo babashe kongera umusaruro wabo.
Aya matsinda amaze kuzigama amafaranga asaga miliyoni 32FRW ari mu dushinga duto tubyara inyungu tubarirwa mu bihumbi 2 na 624 hakaba hagamijwe ko tuzagera ku bagore bose uko ubwinshi bw’abatwite n’abonsa bazajya bagenda biyongera.


text:
Kugabanuka kw’ingufu z’amashanyarazi ku rugomero rwa Ntaruka biraturuka ku igabanuka ry’amazi mu kiyaga cya Burera no mu gishanga cya Rugezi. Umuyoboro Electrogaz yaciye ishakisha umuti wihutirwa ngo amazi yiyongere kuri Ntaruka warushijeho gukamya Rugezi, bikaba bizagira ingaruka m’ugukamya burundu kiriya gishanga kandi aricyo soko ya Ntaruka.
Kuva aho igikorwa gitangiriye cyo guca umuyoboro ukurura amazi muri Rugezi uyajyana muri Burera ngo akunde agaburire Ntaruka, amazi mu gishanga cya Rugezi yaragabanutse cyane, maze abaturage bacungana n’aho guhinga babyinira ku rukoma. Ikibashishikaje ni ugukomeza kubona ubutaka bwo guhinga. Kuba gukamya icyo gishanga cya Rugezi byagira ingaruka ntacyo bibabwiye kuko n’ayo mashanyarazi atabageraho.
Abo twaganiriye batubwiye ko ubundi nta muntu wapfaga gukandagira ku nkengero z’igishanga kuko yahitaga arigita. Ubu ahantu henshi rero barahagenda, ahandi batangiye kuhakata imirima.
Ikindi gikamya amazi mu bishanga n’ibiyaga ni ubwoko bw’ibiti bihingwa ku nkengero zabyo. Usanga akenshi hibereye ibiti by’inturusu bikamura amazi cyane mu butaka. Abaturage bahitamo gutera ibyo biti kugira ngo mu minsi mike bashobore kwibonera aho guhinga.
M’uguca umuyoboro wihutisha amazi uyajyana muri Burera ngo Ntaruka idakama, Electrogaz yabikoze amazi yo ku rugomero atangiye gukama, ibyuma bitangiye gukurura icyondo.
Nyamara impuguke nyinshi zatubwiye ko igisubizo cya huti huti nk’icyo, kitajyanye n’izindi ngamba zo gukumira abahinga igishanga cya Rugezi no kurinda isuri ku misozi igikikije n’ikikije ikiyaga cya Burera, bizatuma icyo gishanga gikama burundu vuba,Abanyarwanda bakibagirwa amashanyarazi aturuka ku rugomero rwa Ntaruka.
Amasuri aturuka ku misozi yambaye ubusa ikikije ibiyaga bya Burera na Ruhondo n’igishanga cya Rugezi na yo ari mu bituma bikama. Imirwanyasuri kuri iyo misozi ni mbarwa. Imwe muri yo misozi itangiye gusa n’urutare k’uburyo mu minsi iri imbere nta muturage uzaba ubona ubutaka bwo guhinga.
Iyo imvura iguye ari nyinshi imanura itaka n’amabuye bikirunda mu biyaga, maze amazi yabyo agasa n’azamuka. Ibyo bituma abantu bakomeza kwibeshya ku ngano y’amazi ari mu biyaga bya Burera na Ruhondo.
Guhinga kugeza ku nkengero y’amazi na byo biri mu bikamya ibiyaga ndetse n’imigezi. Ubundi itegeko rigenga kubungabunga ibidukikije riteganya ko abaturage bagomba gusiga umwitangirizwa wa metero 50 byibura.
Nyamara iryo tegeko ntiricyubahirizwa mu Rwanda hose. Ndetse umuntu atanagiye kure, igishanga cya Nyabarongo kitangiwe na Leta Medivan agihingamo ibisheke kugeza ku nkengero.
Ku kiraro kiri hafi ya Ntaruka, aho uwo mugezi utangirira, ni ho kugabanuka kw’amazi ya Burera kugaragara cyane. Ugereranije n’aho mazi yagarukiraga mu 1994, n’aho ageze muri iki gihe, biragaragara ko yagabanutseho metero hafi 2 zose. Ibyo byemezwa n’abaturage bahaturiye.
N’aho bateganije ko igihe amazi ya Burera yarengeye atangiza ikiraro (deversoire) biragaragara ko nta mazi ahaherutse k’uburyo n’ibitembo byatwaraga ayo mazi byazibye.
Ikindi kigaragaza igabanuka ry’amazi ni ku Rusumo, aho amazi asohokera mu gishanga cya Rugezi, akomeza mu mugezi ugaburira Burera. Uwo mugezi ni wo usohoka muri Burera witwa Ntaruka.
Kugeza ubu U Rwanda rucungira kuri Rusizi na Ntaruka gusa ku bijyabye n’amashanyarazi. Ntaruka rero iramutse ikomeje kugira ingorane, ya mishinga yo gushishikariza ishoramari mu Rwanda, ndetse na ya mitamenwa izamurwa hirya no hino mu gihugu, cyane cyane mu mugi wa Kigali, yazakenera mazutu isigaye irusha idolari kubura.
Ikizwi icyakora ni uko hari ingamba zo gushyiraho urundi rugomero ku ruzi rwa Nyabarango. Aha ariko ni mu rwego rwo kwongera ingufu z’amashanyarazi; nta bwo ari ugusimbura izishobora kwangirika.
Twizere ko ubushakashatsi buri gukorwa na Leta cyangwa indi miryango itabogamiye kuri Leta kuri kiriya gishanga cya Rugezi buzihuta ingamba zigafatwa vuba amazi atararenga inkombe.


text:
Nyamasheke: Umutekano usigaye ureberwa mu mibereho myiza y’abaturage- Spt Mpumuro
Umuyobozi wa polisi mu karere ka Nyamasheke yabwiye abaturage ko umutekano wabo usigaye ushingiye ku mibereho myiza y abo n’iterambere ryabo, bikaba ariyo mpamvu igipolisi cy’u Rwanda gifatanya n’abaturage mu iterambere yabo kandi kinabafasha gucunga umutekano.
Ibi yabivuze ubwo hasozwaga igikorwa cyo kubakira abaturage bo mu mudugudu wa kamuhoza mu kagari ka Mariba mu murenge wa Nyabitekeri, mu bufatanye bwa polisi n’abaturage, kuri uyu wa gatatu tariki ya 10 Kamena 2015.
SPT Mpumuro Albert yabwiye abaturage ko umuturage ubayeho neza agira n’umutekano, bityo akaba ari imwe mu mpamvu polisi igira uruhare mu kubasha kwiteza imbere ariko kandi abibutsa ko bakwiye gufata iya mbere bakagira uruhare rwa mbere mu kwigira.
Yagize ati “ntabwo dukwiye kuba tugenderera abaturage kuko hari ibyaha bihari ahubwo dusigaye tuza no kubafasha kwiteza imbere nk’uko twaje kubakira aba ngaba, umuturage uteye imbere ntiyishora mu byaha, ndabasabye ngo mushyireho akanyu mujye muterwa inkunga ku byo mutishoboreye ariko ibyo mushoboye namwe mubyikorereâ€.
Abaturage bubakiwe bishimiye cyane kuba bavuye ahantu hafi babaga bakaba bagiye gutura neza, bavuga ko iki ari igikorwa cyerekana ubufatanye n’ubumwe abaturage bafitanye n’abashinzwe umutekano wabo.
Segatare Dominique yagize ati “ndanezerewe nabaga ahantu habi n’umuryango wanjye ariko tubonye aho kuba, ubufatanye na polisi yacu bunkuye mu bwigunge n’umuryango wanjyeâ€.
Adolphe Kanamugire ushinzwe imiyoborere myiza mu karere ka Nyamasheke wari intumwa y’akarere yasabye abaturage kubyaza umusaruro aya mahirwe bahawe yo kunganirwa na polisi, abasaba kurushaho gukora biteza imbere kandi basigasira umutekano.
Muri iki cyumweru cyahariwe polisi, “Police weekâ€, abapolisi n’abaturage bafatanyije kubakira abaturage babaga mu manegeka, ababaga muri nyakatsi n’abandi babaga ahantu habi bagera kuri 9, batanu kabaka bahomewe inzu kuri uyu munsi abasigaye bakazahomerwa muri iki cyumweru cyizarangira tariki ya 16 Kamena 2015.


text:
GUKORA NEZA UMURIMO W’UMWAMI NO KURANGIZA NEZA TUBIGIRE INTEGO
Intego: GUKORA NEZA UMURIMO W’UMWAMI NO KURANGIZA NEZA TUBIGIRE INTEGO
2Tim.1:11-14 Ubwo butumwa ni bwo nashyiriweho kuba umubwiriza wabwo, n’intumwa n’umwigisha w’abanyamahanga.
Ni cyo gituma mbabazwa ntya nyamara singira isoni, kuko nzi uwo nizeye uwo ari we, kandi nzi neza yuko abasha kurinda ikibitsanyo namubikije kugeza kuri urya munsi.
Ujye ukomeza icyitegererezo cy’amagambo mazima wanyumvanye, ugikomeresha kwizera n’urukundo rubonerwa muri Kristo Yesu.
Ikibitsanyo cyiza wabikijwe, ukirindishe Umwuka Wera utubamo.
Ibyakozwe.20:17-24...arababwira ati"Ubwanyu muzi uko nabanaga namwe iteka ryose, uhereye umunsi natangiriye kujya muri Asiya, nkorera Umwami nicisha bugufi cyane kandi ndira, nterwa ibingerageza n’inama z’Abayuda.
Kandi muzi yuko ari nta jambo ribafitiye akamaro nikenze kubabwira, cyangwa kubigishiriza imbere ya rubanda no mu ngo zanyu rumwe rumwe.
Nahamirije Abayuda n’Abagiriki kwihana imbere y’Imana, no kwizera Umwami Yesu Kristo.
None dore ngiye i Yerusalemu mboshywe mu mutima, ibizambaho ngezeyo simbizi, keretse yuko Umwuka Wera ampamiririza mu midugudu yose, yuko ingoyi n’imibabaro bintegererejeyo.
Ariko sinita ku bugingo bwanjye ngo nibwire ko ari ubw’igiciro kuri jye, kuko nkwiriye kurangiza urugendo rwanjye n’umurimo nahawe n’Umwami Yesu, wo guhamya ubutumwa bwiza bw’ubuntu bw’Imana.
Ibyanditswe byera biduha amakuru y’abantu b’ingeri zose bakoreye Imana. Bamwe batangiye nabi basoza neza, abandi batangira neza bazosa nabi.
Pawulo, nubwo yari azi ko imbere ye hari ibikomeye ndetse no gutaha kwe kwari kwegereje, ntiyahungabanye, yakomeje ubutwari bwe. Mu magambo yavuze nk’utanga umurage, anitangira ubuhamya.
Hari amwe mu mabanga akomeye atubwira yadufasha kugira ngo tuzasoze neza umurimo dukorera Data. Biradusaba kubigira intego, buri wese ku giti cye.
Kurinda ubuhamya bwacu muri Kristo Yesu. Ubuzima bwacu buvuga kurenza amagambo. Kwitoza kubaha Imana bigira umugisha mu buzima bwa none ndetse n’iteka ryose.
Kwicisha bugufi. Kwicisha bugufi niko kubanziriza gushyirwa hejuru. Si ukwitesha agaciro, ni ukumenya no kuzirikana ko ntacyo wakora utagiheshejwe n’Imana. Ikibabaje ni uko kuri bamwe, uko bagirirwa neza n’Imana, niko bibagirwa bakishyira hejuru. Dawidi, mu gihe isanduku y’isezerano yanyazwe itahutse arabyina, atambira Imana atitaye ku cyubahiro cye. Umugore we arabigaya cyane ariko ntibyatera Dawidi ipfunwe kuko yibutse aho Imana yabyiniye yamukuye ikamwicaza ku ngoma y’ubwami iyikuyeho se. Yesu we, uwo twigiraho twese, yogeje abigishwa be ibirenge.
Kugira agahinda ko mu buryo bw’umwuka kadashira. Aka gahinda gatera kwihana kuticuzwa. Ubu nyamara abantu basigaye babona ibizira mu b’inzu y’Imana bikababera ibiganiro. Dawidi amenye inkuru y’uko Sawuli yamuhigaga yaguye ku rugamba, mu gihe umwamaleki wari uzanye iyo nkuru yabyishimiraga akanabyirata ko yamurangije, Dawidi we arizwa n’iyo nkuru aramwiraburira aririmba indirimbo y’umuheto.
Kudatatira ukuri kw’ijambo ry’Imana. Pawulo we agira ati nta jambo ryabagirira umumaro nikenze kubabwira. Yosefu we ageragezwa na nyirabuja, yatsindishije kuvuga ukuri ati mu byo nemerewe, wowe nturimo. Mu gihe nk’icyo bamwe batatira igihango.
Kwihanganira imibabaro y’ibikubaho. Benshi bakererejwe n’uko bazamera ejo kandi bikabatera kutanyurwa n’uko bari, amaherezo bigatukisha izina ry’Imana. Pawulo we ati sinita ku bugingo bwanjye ngo nibwire ko ari ubw’igiciro kuri njye, kuko nkwiriye kurangiza urugendo rwanjye nahawe n’Umwami Yesu, wo guhamya ubutumwa bwiza bw’ubuntu bw’Imana.
Kumenya no gutandukanya ubuhanuzi n’inyigisho z’ibinyoma. Kuba abantu bahanuye ari benshi sibyo bivuga ko ari ukuri, Ahabu yahanuriwe n’abahanuzi 70 bose bamushuka ko azatabara amahoro. Umuhanuzi umwe gusa Mikaya we avuga ukuri ko abisirayeli bazatabaruka ari impehe zidafite umwami.
Gukoresha amaboko yawe ukanafasha abandi. Gutanga bihesha umugisha kuruta guhabwa, niko Pawulo atubwiriza ayobowe n’Umwuka w’Imana.
Gukorera Imana neza ni byiza, ariko kurangiza neza bikarutaho kuba byiza.
Nitwemerere Imana idushoboze!
Pastor MASUMBUKO Josué


text:
Mbese witeguye ute kugarukwa kwa Yesu?
Mu gitabo cy’Ibyahishuwe, iyo usomye ubutumwa Yohana yahawe kugeza ku matorero, ubonamo abiri muri yo azaba atandukanye mu bihe bya nyuma. Filadelifiya na Lawodokiya. Usomye neza usanga yose ari abageni ba Kristo biteguye ubukwe bwe buzaba ubwo azaba agarutse kujyana itorero. Usanga umugeni umwe nubwo yarambagijwe ariko aranengwa imyitwarire, undi agashimwa akaniringizwa ibyo azabona nakomeza kwitwara neza mu bihe bye.
Reka tuvuge ko kugaruka k’Umwami wacu Yesu Kristo kuri bugufi, ni ukuvuga ko tugeze mu bihe biheruka ibindi kandi natwe twakwishyira muri rimwe muri ariya matorero afatwa nk’abageni bategereje umukwe (Kristo).
Noneho ikibazo kiri kutubaza ngo mbese duhisemo kuzataha ubukwe nk’umugeni w’icyubahiro cyangwa nk’indeberezi mu birori? Ese duhisemo gutaha ubukwe nka ba bakobwa b’abanyabwenge cyangwa ba bandi b’abapfapfa?
“Icyo gihe ubwami bwo mu ijuru buzagereranywa n’abakobwa cumi bajyanye amatabaza yabo, bajya gusanganira umukwe. Ariko muri abo cumi, abatanu bari abapfu, abandi batanu bari abanyabwenge. Abapfu bajyanye amatabaza yabo ntibajyana n’amavuta, ariko abanyabwenge bo bajyana amavuta mu mperezo zabo hamwe n’amatabaza yabo. Umukwe atinze bose barahunikira, barasinzira.’’ Matayo 25:1,..
Ab’abanyabwenge babaye maso amanywa n’ijoro bahorana amavuta mu matabaza yabo kuko bari biteguye ubukwe. Mu yandi magambo bahoraga bari hafi y’Imana, biteguye ko umukwe aza kugira ngo ahari atazasanga bahugiye mu by’isi, yaza akabasiga.
Umugeni wa Yesu nyawe azaba wa wundi wamutegereje akageza umunsi azazira. Umugeni wabwiwe neza mu gitabo cy’ibyahishuwe yabwiwe ko yitondeye ijambo ry’Imana, akihangana ntiyihakane Yesu, akarinda kwizera kwe. Aya magambo yabwiwe itorero rya Filadelifiya ariwe twise umugeni witeguye neza ubukwe.
Undi mugeni utari mwiza ni itorero ry’i Lawodokiya, Bibiliya yatubwiye ngo Imana izamuruka kuko adakonje ntanabire, kuba akazuyazi azabizira. Ni ukuvuga uyu mugeni yemera abo abonye bose, ntiyabaye umwizerwa ngo ategereze umukwe wamusabye, akanamukwa amaraso ye.
Mu bisanzwe, umugeni wabonye umurambagiza bikamenyekana ko ari we mugabo we w’igihe kizaza,asabwa kwitwararika no kuzinukwa abandi bagabo.
Nta muhungu wagusaba ngo yishimire ko ukomeza gukururana n’abandi bahungu kandi uri umugeni we (Fiyanse), ahubwo aba yifuza ko witonda ugategereza umunsi azaza kugutwara, akakuvana iwanyu mukabana ubuzima bwanyu bwose.
Iyo ugaragaje imyitwarire itari myiza, bishobora kugira ingaruka ku bukwe bwawe, wenda ntibube cyangwa bukagira izindi nkomyi bitewe nawe.
Natwe itorero ni ko tumeze turi umugeni wa Kristo. Kuba twaramwemeye dukwiye kuzinukwa ibindi byose kugira ngo umunsi azaza azasange twiteguye. Ntiyifuza na gato ko tumere nka rya torero ry’akazuyazi, ahubwo arashaka ko duhitamo kimwe.
Haracyariho amahirwe niba wari utangiye guca ku ruhande dore inama ijambo ry’Imana ryatugiriye ‘’ungureho izahabu yatunganirijwe mu ruganda ubone uko uba umutunzi, kandi ungureho n’imyenda yera kugira ngo wambare isoni z’ubwambure bwawe zitagaragara, kandi ungureho umuti wo gusīga ku maso yawe kugira ngo uhumuke.’’ Ibyahishuwe 3:18
Imana idushoboze kuba maso kugeza igihe azazira.


text:
Ubwo yasozaga itorero “Ingamburuzabukene” ryaberaga mu Karere ka Huye, rigizwe n’abashinzwe ubuhinzi n’ubworozi mu mirenge no mu turere, abashinzwe amakoperative mu mirenge no muturere ndetse n’abandi bafite aho bahurira n’ubuhinzi n’ubworozi, Minisitiri w’Intebe yavuze ko hari abagoronome ndetse n’abaveterineri bateshuka ku nshingano bahawe zo guteza imbere abahinzi n’aborozi.
Aha Minisitiri w’intebe yagarutse cyane kuri gahunda ya "Gira inka" nk’imwe muri gahunda zikunze kuvugwamo ruswa, avuga ko ibi byose nta kuntu byakorwa veterineri na agoronome batabizi kuko ari bo baba bari hafi mu gutoranya abahabwa inka ndetse no mu gukurikirana uko izatanzwe zorowe.
Yavuze ko igihe habayeho bene aya makosa, uwakagombye kubiryozwa mbere y’abandi ari Veterineri ndetse na Agoronome, kuko biri mu nshingano zabo z’ibanze.
Ati ”Inka zagombaga guhabwa abakene zigahabwa abakire biba byagenze gute? Hari umuveterineri n’umwe uba atabizi?
Iyo izo nka zihawe abatagombaga kuzihabwa, cyangwa zikagurishwa amafaranga akaburirwa irengero, ni wowe veterineri tugomba gufata tukagushyira mu buroko kuko uba urimo utatira igihango wahawe wigishwa ko ugomba gufasha umuhinzi mworozi gutera imbere”.
Bamwe mu basoje itorero, na bo bemera ko hari bagenzi babo bakoraga amakosa nk’ayo, gusa bakavuga ko amasomo baherewe muri iri torero yarabahwituye .
Twizerimana Alphonse, Agoronome w’Umurenge wa Jomba mu Kka Nyabihu, avuga ko iri torero ryababereye nk’urwuhagiriro kuri bagenzi babo barangwaga n’imikorere itari myiza, bakaba batashye biyemeje kurushaho kwegera umuturage no kumuteza imbere.
Ati ”Ubu tuvuye mu rwuhagiriro tugiye kugenda twegere abahinzi borozi, abafite izo ngeso mbi batashye biyemeje kuzivamo bagakorera abaturage babateze imbere”.
Izi ntore z’Ingamburuzabukene zatorejwe muri Kaminuza y’u Rwanda, Ishami rya Huye zisaga igihumbi zikaba zari zimaze iminsi 7 zitozwa indangagaciro na kirazira z’umuco nyarwanda, ndetse n’andi masomo anyuranye arimo imikoro ngiro ndetse n’akarasisi.
.


text:
Ubugingo n’umwuka ni ibice bibiri by’ibanze bitagaragara Bibiliya itubwira ko bigize Muntu. Ntibyoroshye, ndetse byateza impaka ndende kugerageza kubitandukanya. Ijambo “Umwuka” ni igice kitagaragara cya Muntu. Dufite umwuka, ariko ntabwo turi imyuka. Ariko nanone, Bibiliya itubwira ko abizera ari bazima mu mwuka (1 Abakorinto 2:11, Abaheburayo 4:12, Yakobo 2:26), naho abatizera bakaba bapfuye mu mwuka (Abefeso 2:1-5, Abanyekolosi 2:13).
Inzandiko za Pawulo zishimangira cyane ko iby’umwuka ari ingenzi cyane mu buzima bw’umukristo (1 Abakorinto 2:14, 3:1, Abefeso 1:3, 5:19, Abanyekolosi 1:9, 3:16). Umwuka ni igice mu bigize umuntu bimubashisha kugirana ubusabane n’Imana. Igihe cyose ijambo “umwuka” rikoreshejwe, biba bivuga igice kitagaragara cya Muntu “gicomeka” ku Mana, kuko nayo ubwayo ari Umwuka (Yohana 4:24).
Naho ijambo “ubugingo” (soul, âme) rikoreshwa ku bice bitagaragara ndetse n’ibigaragara by’umuntu. Nubwo abantu bafite umwuka (ariko ntibabe imyuka), abantu ni ubugingo. Tubyoroheje, iryo jambo “ubugingo” ahenshi rivuga “ubuzima”. Ariko nanone, uretse n’ibyo, Bibiliya ikoresha “ubugingo” ishaka kuvuga ibindi bintu byinshi bikomeye. Kimwe muri ibyo ni ubushake bwo gucumura Muntu ahorana (Luka 12:26). Umuntu ni umunyabyaha, ubugingo bwe rero bukaba bwanduye. Uguhumeka bw’ubugingo (ubuzima) kurangira iyo umuntu apfuye mu mubiri (Intangiriro 35:18, Yeremiya 15:2). Mu bugingo, kimwe no mu mwuka, niho umuntu asabanira n’isi yo mu mwuka (Yobu 30:25, Zaburi 43:5, Yeremiya 13:17). Igihe cyose ijambo “ubugingo” rikoreshejwe, riba rivuga umuntu wese, yaba agihumeka cyangwa yarapfuye.
Nubwo Ubugingo n’Umwuka bifatanye, si kimwe kandi bishobora gutandukanywa (Abaheburayo 4:12). Umuntu ni ubugingo; ni icyo turi cyo. Umwuka ni igice cyacu cyitubasha gusabana n’Imana.
Gotquestions.org


text:
sam.
09
juil.
2011
ISOMO RYA MBERE
Igitabo cy’Umuhanuzi Izayi(Iz 55, 10-11)
Uhoraho aravuze ati 10«Nk’uko imvura n’urubura bimanuka ku ijuru ntibisubireyo bitabobeje ubutaka, bitabumejejeho imyaka kandi ngo biyikuze, ngo bihe umubibyi imbuto n’ifunguro rimutunga, 11ni na ko ijambo risohotse mu munwa wanjye ritangarukaho amara masa, ritarangije ugushaka kwanjye ngo risohoze icyo naritumye.»
ZABURI (Zab 65 (64), 10a-d, 10e-11, 12-13, 12b.14)
Inyik/ Nyagasani, wasuye isi uyuhira amazi,
uha umugisha imbuto zayo.
Wasuye isi uyuhira amazi,
maze uyigwizamo uburumbuke butagira ingano.
lmigezi y’Imana isendereye amazi,
maze ugategurira abantu imyaka ibatunga.
Dore uko utegura ubutaka :
uyobora amazi mu mayogi, ugasanza amasinde,
ukagusha imvura y’umurindi ngo ibworoshye,
maze ugaha umugisha umbuto zimeramo.
Umwaka uwusoza uwuhunda ibyiza byawe,
aho unyuze hose hagasigara uburumbuke buteye ubwuzu.
Ubwatsi bw’amatungo buratohagira mu butayu,
utununga ugasanga duteye ubwuzu.
Aho unyuze hose hasigara uburumbuke buteye ubwuzu,
inzuri zikanyanyagiramo amashyo arisha,
N’imibande ikazimagizwa n’imyaka yeze.
Nuko byose bigasabagizwa n’ibyishimo bikaririmba.
ISOMO RYA KABIRI
Ibaruwa Mutagatifu Pawulo Intumwa yandikiye Abanyaroma (Rom 8, 18-23)
Bavandimwe, 18koko rero nsanga amagorwa y’igihe cy’ubu ngubu atagereranywa n’ikuzo rizatugaragarizwamo. 19Ndetse n’ibiremwa byose birarekereje ngo birebe igaragazwa ry’abana n’Imana : 20n’ubwo ibyo biremwa bitagifite agaciro, atari ku bushake bwabyo, ahubwo ku bw’Uwabigennye atyo, biracyafite amizero. 21Kuko n’ibyaremwe ubwabyo bizagobotorwa ingoyi y’ubushanguke, maze bigasangira ubwigenge n’ikuzo by’abana b’lmana. 22Tuzi neza ko na n’ubu ibiremwa byose binihira icyarimwe, nk’ibiri mu mibabaro yo kuramukwa. 23Nyamara si byo byonyine, ndetse natwe abahawe Roho Mutagatifu ho umuganura, turaganyira mu mutima dutegereje kugirwa abana b’Imana, ugucungurwa kw’imibiri yacu.
IBANGONDIRIMBO RIBANZIRIZA IVANJILI (Mt 13, 4.23)
Alleluya Alleluya.
Umubibyi yasohotse ajya kubiba lnkuru Nziza.
Hahirwa abakira iyo Nkuru Nziza ikera imbuto nyinshi.
Alleluya.
IVANJILI
+ Matayo (Mt 13, 1-23)
1Uwo munsi Yezu ava imuhira, maze yicara ku nkombe y’inyanja. 2Abantu benshi bamuteranira iruhande bituma ajya kwicara mu bwato, naho rubanda rwose ruhagaze ku nkombe. 3Ababwirira byinshi mu migani ati « Umubibyi yavuye iwe ajya kubiba. 4Nuko igihe abiba imbuto zimwe zigwa iruhande rw’inzira, inyoni ziraza zirazirya. 5Izindi zigwa mu rubuye ntizahasanga igitaka cyinshi, nuko zimera vuba kuko igitaka cyari gike; 6izuba rivuye zirashya, ziruma kuko zitari zifite imizi.7Izindi zigwa mu mahwa, amahwa arakura, nuko arazipfukirana. 8lzindi zigwa mu gitaka cyiza, nuko zera imbuto, imwe ijana, indi mirongo itandatu, indi mirongo itatu. 9Ufite amatwi niyumve !»
10Abigishwa baramwegera baramubaza bati «Igituma ubabwira mu migani ni iki ?» 11Arabasubiza ati « Mwebweho mwahawe kumenya amabanga y’lngoma y’ijuru ; naho bo ntibabihawe. 12Kuko ufite byinshi ari we uzongererwa agakungahara ; naho ufite bike n’icyo yari afite bazakimwaka. 13Ni cyo kintera kubabwirira mu migani kuko bareba ntibabone, batega amatwi ntibumve kandi ntibasobanukirwe. 14Bityo ubuhanuzi bwa lzayi bubuzurizwaho ngo ‘Kumva muzumva, ariko ntimuzasobanukirwa ; kureba muzareba, ariko ntimuzabona. 15Kuko umutima w’uwo muryango unangiye, bipfutse amatwi bahunza n’amaso bagira ngo batabona, bagira ngo batumva, bagira ngo umutima wabo udasobanukirwa, bakisubiraho nkabakiza !’ 16Mwebweho amaso yanyu arahirwa kuko abona, n’amatwi yanyu arahirwa kuko yumva. 17Ndababwira ukuri : abahanuzi benshi n’intungane nyinshi bifuje kubona ibyo muruzi ntibabibona, kumva ibyo mwumva ntibabyumva !
18Mwebweho rero nimwumve icyo umugani w’umubibyi uvuga. 19Umuntu wese wumva ijambo ry’lmana ariko ntaryiteho, ameze nk’imbuto yabibwe iruhande rw’inzira : Sekibi araza akamukuramo icyari cyabibwe mu mutima we. 20Imbuto yabibwe mu rubuye, isobanura umuntu wumva ijambo ako kanya akaryakirana ibyishimo, 21nyamara ntirimucengeremo ngo rimushingemo imizi kubera ko ahora ahindagurika ; iyo hadutse amagorwa cyangwa ibitotezo bitewe n’iryo jambo, agwa ako kanya.
22Naho imbuto ibibwe mu mahwa, yo isobanura umuntu wumva neza ijambo, ariko imihihibikano y’isi n’ibishuko by’ubukungu bigapfukirana iryo jambo rigapfa ubusa. 23Hanyuma imbuto ibibwe mu gitaka cyiza, isobanura uwumva ijambo akaryitaho : uwo arera akabyara imbuto, umwe ijana, undi mirongo itandatu, undi mirongo itatu.»


text:
Ahubwo yaba byamukundiraga mbere y’amatora. Kandi we ubwe akajya areba ku ikarita (map) akavuga ati "ngiye aha n’aha mu cyaro cya kure. Isura y’igihugu yayibona neza. Yatekereje neza cyane.
ukora neza ukaba umwe! my President,!uzaze rwose wirebere.....
ibyo nibyiza cyane rwose mwajya mwibonera byinshi cyane cyane ku mavuriro
ibyo nibyiza cyane rwose mwajya mwibonera byinshi cyane cyane ku mavuriro
Hhh! byiza cyane umusaza wacu koko burya aradukunda kdi arashoboye! Gusa Imana izamufashe kuko icyo gitekerezo cye nicyiza cyane!
Nyakubahwa Perezida wa Repubulika y’u Rwanda,
Mbashimiye icyo gitekerezo mugize cyo kuzajya kwisuzumira iyo mihigo. Iyo urebye ibyo abayobozi bandika n’ibyo bakora birahabanye kure cyane, ni ugutekenika gusa. Mu minsi ishize nagiye gukorera muri kamwe mu turere muheruka gusura, ariko icyantunguye ni uko nabonye baraberetse ahantu batunganyije neza kugira ngo mwibonere ishusho y’akarere kose. Njye nagiye mu murenge utandukanye n’uwo mwagiyemo nsanga abaturage benshi nta bwiherero bagira, nta mituelle, nta mazi bagira, nta suku bagira, ndetse hamwe na hamwe ugasanga nta rezo ya telephone ihaba. Ni byiza ko mwazabatungura mukajya kwirebera hose uko bimeze.
nyakubahwa perezida wacu imvugo niyonjyira reka aze abatungure abakoze isoni ndahamya ko bizasubiza byinshi cyanee
BYABA BYIZA KABISA. KUKO IMIBEREHO YABATURAGE NTAHO IHURIYE NAMANOTA ATANGWA KUKO UGEZE MU CYARO ,MU BATURAGE, MU NGO ZABO USANGA BIHABANYE N’IBYO ABAYOBOZI BAVUGA.UREBYE ABATURAGE BADAFITE AHO BIHERERA(IMISARANI) BITUMA MUNSI YINGO ZABO.....WAKUMIRWA. AHUBWO IYABA YARI ATANGIYE UBU MAZE UKAREBA UKUNTU BAMWE BASEBA.ARIKO AHO AZAJYA AJYA AZAJYE ABATUNGURA WENDA YAGERA KU BABABAYE CYANE.NAHO ABASUZUMA IMIHIGO BAGEZWA KURI 1 CG 2 BIFITE (BISHOBOYE) NUKO BAKABA BAHESHEJE UMURENGE N’AKARERE AMANOTA DA! PEREZIDA WACU COURAGE .TURAGUSHYIGIKIYE KANDI TUZABIGUFASHAMO TUGUTUNGIRE AGATOKI.
Ibyo nibyo rwose H.E. njyenmaze imyaka ibiri nzenguruka mubyaro byo mu Rwanda. Nikibazo gikomeye kabisa. Abatobozi ntibakakugenere aho ugomba gusura. Uzagende ugere no mugiturageburebe, uzumirwa pe
ndifuza cyane ko nagera mu karere ka huye yazafasha ubuyobozi kudohorera banyiri amaduka amazu akongera agakoreshwa. kuko kuyafunga si wo muti byahombeje benshi, kdi na bene amazu nabo barahombye. ikindi bidindiza umujyi cyane kuko bituma umuntu ushaka kwagura ubucuruzi bwe atabona aho abukorera bityo bigatuma abenshi bagenda basohoka mu mujyi bakigendera bajya gukorera ahandi. Nyakubahwa Presidebt dukunda ngwino ufashe abanyarwanda b’i huye kureba kure kuko hahombye byinshi cyane mukwinjiza imisoro no kwiteza imbere by’umuturage. kubaka bijye bikorwa buhoro buhoro nkuko byagiye bikorwa ahandi. kuko ubu ntibyakorohera buri wese ni ibibanza biri mu mujyi byataye agaciro kuko umujyi warashenywe. ni ubwo akarere kabaye akahafi ariko gafite code mu bijyanye ni iterambere ry’umuturage ndetse ni umujyi muri rusange. umuntu ureba kure abasha kubibona.
bayobozi mutuze mukore ibibarimwo mutuje mwumve ko bitagamije kubagerekaho ushyo kuko nkuko HE ahora abivuga ibikorwa bizivugira ahubwo natwe abaturage tube abafatanyabikorwa beza uzumva asumbirijwe abe imfura yegure
mbega byiza! ibyo nukuri pe!HE rwose urea kure kuko abayobozi baratekinika pe gusa nanone ikizabo nibamenya ko uzabasura bazajya bazajya babuza abantu kujya ahagaragara keretse nuzajya ujyayo ubatunguye
mbega byiza! ibyo nukuri pe!HE rwose urea kure kuko abayobozi baratekinika pe gusa nanone ikizabo nibamenya ko uzabasura bazajya bazajya babuza abantu kujya ahagaragara keretse nuzajya ujyayo ubatunguye
Kuki se ahubwo abyibutse akererewe.Byakagombye kuba byarabaye akiba President.Courage rero Nyakubahwa bahagurukire wenda ngofero nawe yabona akuka.
Good idea your excellence!! Kuko mu rwego rwo gutanga amanota hazamo amarangamutima ndetse rimwe na rimwe hakazamo na ruswa! Nk’akarere ka Kicukiro tuzi neza ko kafataga neza abatanga amanota, mu kubaryoshya. Na bamwe mu batanga amanota kimwe n’ababahagarariye, yagiye abaha amasambu cyangwa ibibanza mu karere (ndavuga Ndamage), abanyamakuru bamwe na bamwe akabaha bituga ukwaha, kandi ku gihe cye, muzarebe ko ataribyo abayobozi benshi batuye muri kariya karere ataribwo babonye ibibanza.
Mugiye mwigerera kuri terrain, mwabona byinshi. Gusa uwa Gasabo urebye n’igihe gito amaze, yarakoze.


text:
Abanyaburayi na bo bagira abahinzi borozi bashyira imbaraga nyinshi muri uru rwego bakaba ari byo bahugiramo mu buzima bwabo bwa buri munsi.
IGIHE yasuye Umubiligi, Kairet Marcel w’imyaka 62 y’amavuko utuye mu karere ka Thimeon, muri ’Province’ ya Hainaut mu majyepfo y’u Bubiligi, ukora ndetse agatungwa n’umwuga w’ubworozi bw’inka n’ubuhinzi, atubwira imikorere ye ya buri munsi mu cyanya cye akoreramo iyo mirimo.
Twamusuye atwakira neza, tumarana umwanya mu nini tureba uko umunsi we ugenda, maze turaganira birambuye atubwira byinshi ku mirimo ye.
IGIHE : Umunsi w’akazi wanyu utangira ryari? Utangirira ku kahe kazi ?
Kairet Marcel : Mbyuka saa kumi n’imwe, nkatangira gukama inka, ariko mbere yaho kuko ari nyinshi ngenda ninjiza izigera kuri makumyabiri aho zikamirwa, zikavamo hajyamo izindi kugeza zirangiye. Icyo gice kirangira nka saa mbiri n’igice z’igitondo, hagakurikiraho kuzitaho, kureba niba nta zifite ikibazo runaka, kuzicishaho inkuyo, no gukomeza kuzigaburira ubwatsi uko bushize, kugeza saa yine n’igice.
Nyuma ya saa yine hakurikiraho kujya gufata ibikoresho by’ubuhinzi tukagana mu mirima, mpinga ibigori bigenewe kugaburirwa amatungo, Ingano zivamo ifarini ikorwamo umugati n’ibindi bitandukanye, Escourgeon igihingwa gikoreshwa mu gukora byeri cyangwa kugaburira amatungo, gihingwa cyane mu gihe cy’ubukonje na Betterave, igihingwa kivamo isukari.
Ku mugoroba ntashye, ni bwo nkora ibijyanye n’icungamutungo, gukora gahunda mu nyandiko, ibyo umuntu yakwita (gestion & comptabilité) ibyo nkora byose mbifatanya n’umugore wanjye.
IGIHE: Mu maze igihe kingana iki mukora Ubuhinzi n’Ubworozi ?
Kairet Marcel : Mu muryango wanjye guhera ku myaka 12 ni bwo utangira kubitwozwa, ni ibintu navukiyemo nkunda ubu nkaba maze rwose imyaka 45 ari jye ushinzwe iki cyanya.
Nagiye kandi nkora amahugurwa mu bjyanye no gukanika imashini z’Ubuhinzi n’ubworozi zitandukanye, gukora amashanyarazi n’ibindi bikenerwa muri aka kazi. Ni akazi gasaba kuba wihagije kuko niba imashini ihinga ipfuye nirwanaho, niba habaye ikibazo runaka, mu bikoresho bikoreshwa amashanyarazi, ngerageza kwirwanaho, imodoka impfiriyeho mva gushaka ubwatsi bw’inka cyangwa gusarura, ni jye wirwanaho, nta muntu n’umwe njya mpamagara byose ndabyikorera.
IGIHE : Mufite inka zingana iki ?
Kairet Marcel: Mfite inka 170, nkagira na Hectare 60 z’ubutaka bugize icyanya cyanjye.
IGIHE : Muri aka kazi n’iki cyiza kirimo, n’iki kandi kibagora ?
Kairet Marcel : Ibyiza navuga ni uko ari akazi nkora nkunda kandi nakuriyemo, nta wuntegeka, ndigenga, bipfa byakira ni jye bireba, na ho ibigorana, ni uko ari akazi katagira ikiruhuko, kuko buri munsi ndakora haba ku wa Gatandatu cyangwa ku Cyumweru kuri twe ni kimwe.
IGIHE : None se kuki mutaruhuka ?
Kairet Marcel : Ni akazi gasaba guhozaho buri munsi kuko inka zisaba kwitabwaho igihe cyose, guhinga na byo usanga bidahagarara, turuhuka n’ijoro, ubuzima bwacu n’ubu ni akazi kandi ntacyo bidutwaye twarabimenyereye.
IGIHE : Ukorana ute n’umuryango wawe ?
Kairet Marcel: Nakubwiye ko mfite imyaka 62, abana batatu, umukobwa wize ibijyanye no kuvura amatungo manini, (vétérinaire) adufasha muri byinshi bijyanye n’ibyo yize, undi mukobwa umukurikira akora mu nganda z’imyenda, akagira n’igihe aza gukora hano, nkagira n’umuhungu ufite imyaka 33 we akorera i Bruxelles yigiriye mu mujyi ibi abivamo, akora mu bijyanye n’amahoteri.
Icyo nakongeraho ni uko akazi kacu usanga 95% by’abatuye u Bubiligi batabyitayeho, ntibashaka kumenya imibereho y’abakora aka kazi, kandi gatanga umusaruro utunga benshi.Hashize imyaka 45 mbona uko bigenda bikendera. Kandi ni twe duhinga tukorora, abantu bakabona ibyo barya, bakabona amata n’ibiyakomokaho byose, inyama n’ibindi, ariko usanga imisoro Leta iduca n’agaciro gake baduha biteye agahinda.
Abantu b’ino usanga benshi bari mu murengwe basa nk’aho batazi aho biva, badashaka kumenya uko umuntu aba yiyushye icyuya, buriya uwabashyira rimwe ku murongo basabiriza ibyo kurya ni bwo basobanukirwa n’agaciro k’aho biva.
Ariko rimwe na rimwe amashuri n’ababyeyi batuzanira abana kugira ngo bamenye uko aka kazi gakorwa ngo uzabikunda azabikore.
IGIHE : Inka zanyu zikamwa litiro zingahe ku munsi ?
Kairet Marcel : Mu nka 170 zirenga, harimo 45 zikamwa litiro 400 ku munsi, izisigaye ni izikiri nto. Harimo n’Imfizi imwe yabyaye nyinshi muri zo.Litiro imwe igura 0,88€ hafi 1€.
IGIHE: Amata mukama atunganywa ate ?
Kairet Marcel: Uko inka zikamwa amata ahita ajya mu itanki (tank)wabonye hariya, anyuze mu matiyo yabigenewe, akabikwa kuri dogre (degre) ebyiri z’ubushyuhe, nyuma y’iminsi 2 hari ikigo gitunganya amata kiza kuyatwara akajya gutunganywa ku rundi rwego, aho ava ajya kugurishwa ku isoko.
IGIHE: Kairet Marcel, mwakoze kuduha umwanya wanyu.
Kairet Marcel: Mwakoze kuza kudusura mukamenya ibyo dukora.


text:
Yabitangaje ubwo yasuraga urubyiruko rw’abasore 47 bagororerwa mu kigo Ngororamuco cya Kinigi muri Musanze, tariki ya 18 Ukwakira 2016.
Yavuze ko abishora mu bikorwa by’urugomo, ubujura, gukoresha ibiyobyabwenge n’ibindi byaha bihungabanya umutekano baba bibeshya kuko ikiguzi cy’umutekano cyatanzwe, umunyarwanda akaba agomba kubaho atekanye.
Agira ati "Ngira ngo murabizi sibyo ? Ikiguzi cy’umutekano cyaratanzwe fagiture yawo yarishyuwe 100% nta mwenda. Utekereza rero ngo ashobora kuwuhungabanya akihindura uwananiranye ntabwo bishoboka."
Akomeza akebura urwo rubyiruko arusaba gufatanya n’abandi kubaka u Rwanda. Yababwiye ko bakwiye kugira iyo mitekerereze bagakura bumva ko nta kintu na kimwe gikwiye guhungabanya umutekano w’abanyarwanda.
Agira ati "Ushaka ko dufatanya imiryango irakinguye ariko wawundi uvuga ngo rwose njyewe sinzafatanya nabo nashaka azarorere ariko umutekano w’abanyarwanda ntawuzongera kuwuhungabanya…..zero!
Amahoro, ituze kimwe n’utwawe wavunikiye ni uburenganzira. N’ubwo yajya gutwara inkoko dufite inshingano n’uburenganzira bwo kubimubuza kuko uwo muntu ujya gutwara inkoko ikiguzi cy’umutekano we cyarishyuwe.’’
Uwamahoro Théoneste, umwe muri urwo rubyiruko, yemeza ko yiyahuzaga ibiyobyabwenge, akiba abantu abubikiriye. Ariko ngo yafashe umwanzuro arabireka nyuma y’inyigisho yaherewe mu kigo ngororamuco cya Kinigi.
Agira ati "Ubu sinkiri umunywi w’urumogi n’umujura ahubwo niteguye gukoresha amaboko yanjye nkiteza imbere.’’
Kuva mu ntangiro ya 2016 urubyiruko 2130 nirwo rumaze kunyura mu kigo ngororamuco cya Kinigi.


text:
Abaturage bo mu akarere ka Nyamasheke bemeza ko umuhanda wa kaburimbo Nyamasheke-Karongi utangirira ahitwa ku Buhinga mu karere ka Nyamasheke ukagera mu mujyi wa Karongi, ari ikimenyetso ndakuka cyo kwibohora muri aka karere.
Aba baturage bavuga ko uyu muhanda bubakiwe na Perezida wa Repubulika wababohoye kurara nzira bagiye mu rugendo, kubera umuhanda mubi.
Bavuga ko kwibohora babyumva neza cyane, kuko mbere abana babo bararaga nzira bagiye ku mashuri, aho imodoka imwe gusa ya Bisi yanyuraga muri bimwe mu bice by’aka karere igiye i Kigali yagendaga yatsindagiye abantu banananiwe no guhumeka, nyamara ubu ngo umuhanda wubakishijwe kaburimbo, ku buryo kubona imodoka bitakigoye.
Bashimangira ko ubu umuntu ajya i Kigali aturutse mu mpande zose za Nyamasheke akagaruka, ibintu n’ubu batariyumvisha neza.
Munyengabe Eliphaz utuye mu murenge wa Karambi, yagize ati:“Bamwe muri twe ntituzi i Karongi kandi tuhaturiye kubera ko tutari kuhagera, kugera i Kigali byo byari nk’inzozi kuko nta watekerezaga kugenda tukaba dutangiye kubitekereza ubu.
Watubwira kwibohora se tukabura icyo tugusubiza kandi ureba uko dutangiye gusirimuka, n’abataragera i Karongi n’i Kigali tukaba twitegura kugerayo?”
Yongeyeho ati:“Watubwira kwibohora se tukabura icyo tugusubiza ureba ukuntu twatangiye kubyaza umusaruro uyu muhanda, bamwe bacuruza imbuto ku muhanda baziha abagenzi ngo barebe ibyo twagezeho, abandi bacuruza amabutiki bagashyiramo ibyo abagenzi bakeneye, mu minsi iri imbere tukazaba dutangiye kugura za moto tutarabitekerezaga!”
Kamagaju Asthérie, umuhuzabikorwa w’inama y’igihugu y’abagore mu murenge wa Gihombo, na we yishimira uburyo abagore bahagurutse aho baboneye kaburimbo, bagatangira kuyibyaza umusaruro mu bikorwa binyuranye, akabibonamo inzira ikomeye yo kwibohora.
Yagize ati:“Uyu muhanda abagore barawubyaza umusaruro cyane kuko na bo batangiye kugana inzira yo kurangura ibicuruzwa hirya no hino bakaza bagacuruza ifaranga rikinjira, abandi baracuruza ibyo bejeje, nk’imbuto n’ibindi byera cyane muri ibi bice, bakagurirwa bagacyura ifaranga, imirimo idashingiye ku buhinzi ikiyongera, ibi byose ni ibyiza byo kwibohora.”
Faida Jean Marie Vianney, uhagarariye abikorera muri aka karere, yabasabye guhanga imirimo myinshi idashingiye ku buhinzi bakabyaza umusaruro aya mahirwe yazanywe no kwibohora, batagize mbere.
Umuyobozi w’aka karere wungirije ushinzwe iterambere ry’ubukungu Ntaganira Josué Michel, avuga ko uyu muhanda ubwawo ari ubukungu bukomeye bw’aka karere, urebye imirimo imaze guhangwa, aho mu mirimo irenga 5000 idashingiye ku buhinzi yahanzwe muri uyu mwaka ushize w’ingengo y’imari.
Bamwe mu borozi bo mu Kagali ka Ryeru mu Murenge wa Rwempasha mu karere ka Nyagatare, bahangayikishijwe n’igisa n’icyorezo cyateye mu nka zabo zihaka, zikaramburura zenda kubyara. Aba borozi (...)
Ubwo ikigo cy’igihugu gishinzwe imiyoborere, RGB, cyerekanaga igipimo cy’imiyoborere ibereye abaturage n’imitangire ya serivise, bamwe mu bayobozi b’inzego z’ibanze basabye ko ubu bushakashatsi bwajya (...)
Abagize Inteko Ishinga Amategeko umutwe w’abadepite bari mu gikorwa cyo gusura ibikorwa by’iterambere mu karere ka Ngoma, aho bagenzura akamaro byagiriye abaturage, bakanakira ibyifuzo (...)
Ubuyobozi bw’Akarere ka Rusizi bwasabwe gukurikiranira hafi ikibazo cya zimwe mu nyubako zihurirwamo n’abantu benshi zashegeshwe n’umutingitito, nyamara magingo aya zikaba zigikorerwamo kandi (...)
Ababyeyi barerera muri GS Ntura Protestant, ishuri riri mu murenge wa Giheke mu karere ka Rusizi, bafite impungenge z’uko abana babo bagiye gutangira amashuri, ibyumba by’amashuri bigiramo bishaje (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Ukwiye gushima ni ufite igikombe cy’ Agakiza. Mwalimu Edissa
UKWIYE GUSHIMA NI UFITE IGIKOMBE CY’AGAKIZA
Zab.116:12-14, Ibyiza Uwiteka yangiriye byose, Ndabimwitura iki ? Nzakira igikombe cy’agakiza, Nambaze izina ry’Uwiteka. Nzahigura Uwiteka umuhigo wanjye, Ni koko nzawumuhigurira mu maso y’ubwoko bwe bwose.
Utarakiriye igikombe cy’agakiza nawe yahiga ariko ikibazo cyaba uguhigura. Twese dukunda guhiga iyo turi mu ntambara bishyushye, ariko igihe cyo guhigura kenshi kiragorana kuko kiba ari igihe cy’amahoro. Dawidi yibaza icyo yakwitura Imana yamusezeranije imbabazi zihoraho. Nyamara kandi n’ingorane ntiyabuze kuzigira. Icyamushoboje ni igikombe cy’agakiza. Nicyo yavuze muri Zab.23 (...Unsize amavuta mu mutwe, Igikombe cyanjye kirasesekara.).
Ni gute wabura ishimwe n’abami barashimye ! Ayishimira n’ibyokurya, Ayishima ko itishe abanzi be ikamutunganyiriza ameza bahari. Ikibabaje ni uko dushima Imana tukanitera hejuru kandi tutaretse ibyaha byacu. Dawidi we yagambiriye guhigurira Imana umuhigo mu ruhame rw’ubwoko bwayo kubw’imbabazi zayo.
Yibutse ko nubwo yanyuze mu gikombe cy’igicucu cy’urupfu ashaka kuvuga igihe icyaha cyo kwica Uriya agatwara umugore we aho cyamugejeje. Hari aho agira ati amagufwa yanjye ashajishwa no kuniha umunsi ukira. Ariko akomeza agira ati naturiye Uwiteka ibyaha byanjye kandi arambabarira !
Burya icyaha gikomeye ni ukuba ahantu udakwiriye kuba ukabura aho wagombye kuboneka. Byamujyanye mu gikombe cy’igicucu cy’urupfu. Dawidi ntiyatabaye yagombaga gutabara bimuzanira izo ngaruka. Biragatsindwa guta igikombe cy’agakiza, kidahari twasa n’abandi. Dawidi abuze icyo akora biramurangaza, Satani amufatira muri izo ntege nke.
Nta gitangaza k’uwambaye inyama n’amaraso ko agwa mu cyaha ahubwo igitangaza ni uguhigurira Uwiteka umuhigo wo kumukiranukira. Dawidi amaze kumenya ko yamutwitse inda, kuko yari yataye igikombe cy’agakiza ke agambirira kwiyoberanya. Niko benshi babigenza bari mu murimo ariko Uriya amurusha gukiranuka, bituma ukuboko kw’Imana kuguma kuremerera Dawidi kubw’icyaha cye.
Kumena amavuta biroroha ariko bisaba imbaraga ngo igikombe cyayo giseseke.
Byageze aho Dawidi yicisha Uriya kandi mu ntwari 30 za Dawidi Bibiliya ivuga na Uriya yarimo.Umugaba w’ingabo Yowabu atuma amakuru k’umwami Dawidi ko Uriya yapfuye ariko hagapfa n’abandi batagapfuye, kuko yatekerezaga ko umwami ashobora kurakara akamucyurira ahitamo kongeraho ko na Uriya yaphuye kugirango ahonshe uburakari bw’umwami, Kandi niko byagenze ubundi Dawidi yicira urubanza. Niko bimerera uwamennye igikombe cy’agakiza ke.
Igikombe cy’agakiza kidahari nta mashimwe twabona ! Mbese Dawidi ko yasibanganyije ibimenyetso, byaramuhiriye ? Dawidi arongora Batisheba ku mugaragaro. Imana iruta byose iyo utabasha kwishushanyaho ituma umuhanuzi Natani, ahabwa ijambo kandi ahabwa n’ubwenge butangaje bwo guhanurira umwami abimubwira mu mugani w’umukire wakirije umushyitsi we intama y’umukene w’umuturanyi we. Dawidi, kuko yari yaratakaje igikombe cye ntiyimenya yicira urwo gupfa, kuko uwataye icyi gikombe biragoye kwimenya.
Nuko Natani amaze kumubwira ko ariwe, Umwami aca bugufi yumva neza ko akwiriye gupfa. Niyo mpamvu Imana yamugiriye imbabazi kubwo guca bugufi. Nawe yakwibuka imbabazi zayo ati ibyiza Uwiteka yangiriye byose ndabimwitura iki ? Ati nzakira igikombe cy’agakiza kanjye.
Dawidi ati inshyimbo (inkoni y’imbabazi) yawe n’inkoni (igihano) yawe nibyo bimpumuriza. Nubwo yababariwe, ariko ingaruka z’icyaha cye ntizabuze kubaho.
Yefuta, yavutse ku mubyeyi w’umwisiraheli ariko nyina ari umunyamahanga, Abisiraheli baramwangaza. Ariko bamubonyemo ubutwari baramwiyambaza arabayobora kandi atabara ajya kurwana n’abamoni, aho yahigiye umuhigo ko natabaruka amahoro ikizasohoka mbere iwe azagitambira Uwiteka. Imana itabarana nawe ariko igitangaje asanganirwa n’umukobwa we kandi w’ikinege. Ubutwari bwe n’ubw’umukobwa we bibahesha guhigura uyu muhigo utoroshye. Nyamara twebwe tunanirwa guhigura Imana ibyo twivugiye nyamara bitworohera kuririmba ibya Yefuta ukibwira uti : "Imana nayo irabireba, reka mbe ntanze igice..." ni ishyano kuri wowe.
Mukundwa, higura Uwiteka bizana umugisha ariko icy’ibanze ni ukwakira igikombe cy’agakiza.
Cungana n’amavuta yawe kuko ibiyasaba ari byinshi, ntukabe muri ba basabyi b’amavuta, bamwe b’abapfapfa. Amen !
Mwalimu Edissa Mukansoneye


text:
mar.
29
mai
2012
ISOMO RYA MBERE
Ibaruwa ya mbere ya Mutagatifu Petero Intumwa (1 Pet 1, 18-25 )
Bavandimwe, 18muzi yuko atari ibintu bishanguka nka Zahabu cyangwa feza, byabarokoye mu migenzereze mibi mwarazwe n’abakurambere banyu; 19ahubwo ko mwarokowe n’amaraso y’agaciro gakomeye ya Kristu, nk’ay’intama itagira inenge cyangwa ubwandure. 20Kristu ni We watoranyijwe mbere y’ihangwa ry’isi, kandi agaragazwa mu bihe by’indunduro ku mpanvu yanyu. 21Ni na We mukesha kwemera Imana yamuzuye mu bapfuye kandi ikamukuza, ku buryo ukwemera kwanyu n’amizero yanyu bishingira ku Mana.
22Mwasukuwe imitima yanyu mwumvira ukuri, kugira ngo mugire urukundo rwa kivandimwe ruzira uburyarya. Nimukundane ubudatezuka n’umutima wanyu wose, 23mwebwe abavutse bundi bushya ku mbuto itari inyabushanguke, ahubwo idashanguka ku bw’ijambo nyabuzima kandi rihoraho ry’Imana. 24Kuko Ibyanditswe bivuga ngo «Ikinyamubiri cyose ni nk’icyatsi, n’ikuzo ryacyo rikaba nk’iry’ururabyo rw’icyatsi: icyatsi kiruma, ururabyo rugahunguka; 25ariko ijambo ry’Uhoraho rizahoraho iteka.» Iryo jambo rero ryo ni Nkuru Nziza mwamenyeshejwe.
ZABURI (Zab 147 (146-147), 12-13, 14-15, 19-20)
Inyik/ Yeruzalemu, amamaza Uhoraho.
Yeruzalemu, amamaza Uhoraho,
Siyoni, singiza Imana yawe!
Kuko yakajije ibihindizo by’amarembo yawe,
agaha umugisha abana bawe bagutuyemo.
Yasakaje amahoro mu bwatsi bwawe,
aguhaza inkongote y’ingano zeze neza.
Yoherereza amategeko ye ku isi,
Ijambo rye rikihuta bitangaje.
Amenyesha bene Yakobo ijambo rye,
agatangariza Israheli amategeko ye.
Nta yandi mahanga yigeze agenzereza atyo,
Ngo ayamenyeshe amateka ye.
IBANGONDIRIMBO RIBANZIRIZA IVANJILi (Mk 10,45)
Alleluya Alleluya.
Umwana w’umuntu yazanywe no gukorera abandi,
no gutanga ubugingo bwe ngo bube incungu ya benshi.
Alleluya.
IVANJILI
+ Mariko (Mk 10,32-45)
Muri icyo gihe, abigishwa 32bari mu nzira bazamuka bajya i Yeruzalemu, Yezu abarangaje imbere. Bari bahagaritse umutima, n’abari babakurikiye bari bafite ubwoba. Yongera kwihererana ba Cumi na babiri iruhande rwe, ababwira ibigiye kumubaho ati 33 «Dore tuzamutse tujya i Yeruzalemu, kandi Umwana w’umuntu agiye kugabizwa abatware b’abaherezabitambo n’abigishamategeko; bazamucira urubanza rwo gupfa, maze bamugabize abanyamahanga. 34Bazamushinyagurira bamuvunderezeho amacandwe, bamukubite, bamwice, ariko nyuma y’iminsi itatu azuke. »
35Nuko Yakobo na Yohani, bene Zebedeyi, begera Yezu baramubwira bati « Mwigisha, turashaka ko udukorera icyo tugiye kugusaba.» 36Arababaza ati « Murashaka ko mbakorera iki?» 37Baramusubiza bati« Uraduhe kuzicarana nawe, umwe iburyo, undi ibumoso mu ikuzo ryawe.» 38Yezu arababwira ati « Ntimuzi icyo musaba. Mushobora se kunywera ku nkongoro nzanyweraho, cyangwa se guhabwa batisimu nzahabwa» 39Baramusubiza bati «Turabishobora!»Yezu arababwira ati« Koko inkongoro nzanyweraho muzayinywesha, na batisimu nzahabwa muzayihabwa; 40naho ibyo kwicara iburyo bwanjye cyangwa ibumoso bwanjye si jye ubitanga; bizahabwa ababigenewe.»
41Abandi uko ari icumi babyumvise, batangira kurakarira Yakobo na Yohani. 42Yezu arabahamagara, arababwira ati «Muzi ko abahawe kugenga amahanga bayagenga uko bashatse, kandi ko abatware bayo bayategekesha agahato. 43Kuri mwebwe rero si ko bimeze. Ahubwo ushaka kuba mukuru muri mwe, ajye yigira umugaragu wanyu, 44maze ushaka kuba uwa mbere yihindure umukara wa bose. 45Dore n’Umwana w’umuntu ntiyazanywe no gukorwa, ahubwo yazanywe no gukorera abandi, no gutanga ubugingo bwe ngo bube incungu ya benshi. »


text:
Igihugu cya Cuba ni kimwe mu bihugu Abakristo batakunze kubonamo ubwisanzure kuko bigoye kuba wahabwa uburenganzira bwo gutangiza itorero no guhabwa umwanya waho wakorera uwo murimo.
Rev Jesús Noel Carballeda,w’imyaka 45 y’amavuko,uturuka mu mujyi wa Havana,akaba yarafungiwe muri gereza ya Valle Grande yahitwa San Antonio de los Baños azira kuba yarakoze amateraniro y’agikristo bivugwa ko bitaribyewe n’amategeko. Yarekuwe nyuma y’amezi atandatu afunzwe kandi atagejejwe imbere y’ubutabera.
Uy’umupasitori itorero ayoboye rikaba ryegamiye kuri Apostolic Movement,rimwe mu matorero ari gukura cyane kandi yaguka muri Cuba ariko ubuyobozi bushinzwe kwandika amadini bukaba bwaranze kubaha uburenganzira bwogukora ku mugaragaro bityo ibikorwa byose bakoze bigafatwa n’ibitewe n’amategeko.
Bitewe nuko ubuyobozi bwanze kubaha uburenganzira bwo gukora ku mugaragaro,umugore wa Carballeda yavuze ko bahisemo gukorera amateraniro hanze ku mugaragaro,gukodesha ibyumba byoguteraniramo kuko ubuyobozi bwanze kubaha ahantu hazwi bakorera ibikorwa byo kwizera kwabo.
Carballeda si ubwa mbere yari afunzwe azira uwo murimo wo gukora amateraniro yagikristo kuko mu mwaka w’2000 nabwo yari yafunzwe amezi 4 azira gukorera amateraniro mu rugo rwe,ikirego yari yarezwe n’umusirikare bari baturanye. Kuva icyo gihe yashyeho ingenza kugira ngo atazongera guteraniriza abantu iwe ngo basenge ariko akomeze kujya ayobora amateraniro hirya no hino.
Umuryango utegamiye kuri Leta uharanira ukwishira ukizana kwa gikristo,utangaza ko gufungwa kwa Carballeda ari kimwe mu bimenyetso byaranze ikandamizwa ry’ubukristo muri Cuba mu myaka mike ishize.uyu mupasitori akaba yararekuwe kuwa 31 z’ukwezi gushize kwa munani.


text:
Urwenya-Umukecuru na Ruhaya
Umukecuru na Ruhaya
Umukecuru yagiye gusenga, agezeyo asanga hari umupasiteri ufite ubwanwa bwinshi, kandi akabwiriza kubi. Uko pasiteri yabwirizaga, umukecuru yaramwitegerezaga akarira. Pasiteri nawe abibonye agirango umukecuru yafashijwe, nawe yongera inyigisho
karahava, uko amasaha agenda yicuma ; ni nako umukecuru yarushagaho kurira. Iteraniro rirangiye Pasiteri yegereye umukecuru maze aramubaza ati “mukecu ko nabonye wafashijwe cyane, ni iki cyagukoze ku mutima kurusha ibindi" ? Umukecuru yaramusubije ati “pasite
rwose buriya nakurebye, ndakwitegereza n’ubwo bwanwa bwawe ; nibuka ‘Ruhaya’ yanjye bamaze iminsi banyibye”.
Shyiraho Igitekerezo!
Subscribe to: Post Comments (Atom)


text:
Ubu ni bumwe mu buryo wakoresha mu gihe ufite uruhu rwumagaye mu maso kugirango rusubirane itoto yarwo. Muri ubu buryo ukoresha ubuki n’isukari, ibikoresho dusanzwe dukoresha mu buzima bwa buri munsi.
Uko bikorwa :
fata akayiko gato k’ ubuki n’ akandi k’ isukari ubivange,
karaba mu maso ,
Utihanaguye uhite ubyisiga mu maso hagitose,
sa nk’ukora massage unogereza neza ku ruhu rwo mu maso. Ubirekereho iminota 5
nyuma y iminota 5 karaba n’ amazi y’ akazuyazi
ihanagure usige amavuta asanzwe.
Iyo urangije uhita wumva uruhu rwawe rusa neza, rworoshye rufite itoto. Ushobora kujya ubikora rimwe mu cyumweru bifasha uruhu gusa neza no guhumeka.
Uko waha itoto uruhu rwo mu maso ukoresheje ubuki
Ubu ni bumwe mu buryo wakoresha mu gihe ufite uruhu rwumagaye mu maso kugirango rusubirane itoto yarwo. Muri ubu buryo ukoresha ubuki n’isukari, ibikoresho dusanzwe dukoresha mu buzima bwa buri munsi.


text:
“Umwuka w’Uwiteka azaba kuri we, umwuka w’ubwenge n’uw’ubuhanga, umwuka wo kujya inama n’uw’imbaraga, umwuka wo kumenya Uwiteka n’uwo kumwubaha.”Yesaya 11:2
Kugira ngo wakire amavuta ya Mwuka Wera,ukeneye kubanza kumumenya,uko akora nuko ushobora kumwakira. Ntabwo mwuka wera yoherejwe kugira ngo wumve umerewe neza gusa nubwo nabyo abikora ariko akora ibirenze kuguha kumva umerewe neza. Mwuka wera afite ububasha nkubw’Imana kuko ari Imana mu buryo bw’umwuka,iyo rero ushaka gukura mu mwuka ugomba kugaburirwa no kwitabwaho.
Hari umuntu washimiye umushumba w’itorero ryari ryaramufashije kumenya Imana,maze aravuga ati” ndabashimira ko ko mwamfashije nkamenya mwuka wera n’imbaraga ze.” Maze pasitori aramusubiza ati” ni byiza cyane ariko mbwira icyaba cyarakubayeho kuva wasobanukirwa Mwuka Wera.” Umugabo aramusubiza ati”mu by’ukuri ntakidasanzwe cyabayeho ariko icyo nibuka ni uko byari bimeze mwakira muri jye.”
Pasitori aramubaza ati”kuki utekereza ko ntakintu kigeze kiba mu buzima bwawe?” undi aramusubiza ati” sinigeze ntekereza icyo narinkwiriye gukora” Ese uzi impamvu uy’umugabo atabashije kumenya icyo yari akwiye gukora kugirango akure mu Mwuka?, bigaragara ko ashobora kuba atarigeze afata umwanya uhagije wo gushaka ibyanditswe.
Ushobora gusoma iy’inkuru ukumva iragufashije gutera intambwe mu mwuka ariko mu bijyanye n’amavuta ni wowe ubwawe ugomba kwinjira bihagije mu mbaraga zo gushaka Imana kugira ngo ubashe gutera imbere mu busabane n’Imana.
Gukura mu Mwuka bitangira igihe wamaze gusobanukirwa ko nta tandukaniro rya Mwuka Wera n’Imana, nibwo wuzuzwa imbaraga kuko uba ukora n’Imana kandi ukayoborwa nayo.


text:
ven.
04
févr.
2011
Umunsi w’urubyiruko gatorika mu Rwanda tuwukesha inama y’abepiskopi b’u Rwanda mu nama yabo isanzwe yabaye kuwa 3 kugeza kuwa 7 GICURASI 2005. Aho bafashe icyemezo cy’uko uwo munsi uzajya uhimbazwa ku cyumweru cya nyuma cy’ukwezi kwa mbere. Impamvu nyamukuru yumvikana ni uko muri icyo cyumweru ariho duhimbaza Mutagatifu Yohani Bosco waranzwe no kwitangira urubyiruko.
Muri Diyosezi yacu uyu munsi wateguwe hakorwa isengesho ry’iminsi icyenda (neuvaine) . Urubyiruko rwahuriye hamwe mu ma paroisse, centrale…basangira ijambo ry’Imana, bahabwa inyigisho n’abashumba babo. Muri iyi minsi kandi baranzwe n’ibikorwa by’urukundo binyuranye cyane cyane ibyo kubakira abakene batuye muri nyakatsi.
Mu gusoza , ibirori byabereye muri paroisse ya Burehe , centrale ya Kinihira. Byabimburiwe na Misa yasomwe na Nyiricyubahiro Mgr Servilen NZAKAMWITA , umushumba wa DIYOSEZI YA Byumba ari kumwe na Padri J.M.V DUSHIMIYIMANA Aumonier w’urubyiruko rwa Diyosezi. Hari kandi Abapadri ba Paroisse ya BUREHE : Isidore NDAYAMBAJE (Padri mukuru ) na RUGWIZA Augustin ushinzwe urubyiruko muri Paroisse ya BUREHE. Hari kandi na Padri Dion MBONIMPA uvuka muri iyo centrale ya Kinihira.
Nyuma yo gushimira abateganije ko iki gikorwa kibera i Kinihira , Mgr yahaye umwanya Padri ushinzwe urubyiruko asoma ubutumwa bwa Papa yageneye urubyiruko kuri uyu munsi. butumwa.
Nyuma ya Misa urubyiruko rwaridagaduye mu mbyino n’indirimbo.
Mu ijambo rye Padri Aumonier wa DIOCESE yagarutse ku nkingi 4 zigize iyogezabutumwa mu rubyiruko rwa DIOCESE :
1. Kubungabunga ubuzima bwa Roho
2. Guharanira iterambere ryuzuye
3. Umuco na sport
4. Kurwanya ubujiji n’indwara z’ibyorezo.
Yashoje aha urubyiruko rwa paroisse ya BUREHE impano y’umupira wo gukina.
Mgr mu ijambo rye yasoje asaba abapadi bose n’abandi bita ku rubyiruko kuzakomeza gufasha urubyiruko gucengerwa ubutumwa bwa Papa, anabasaba gukomeza kwirinda ababajyana mu ngeso mbi bababeshya ko babajyana mu iterambere.
Ibirori byashojwe n’ubusabane bwabereye mu nzu mbera byombi y’uruganda rw’icyayi rwa Kinihira.Tukaba twarishimiye uburyo umuyobozi w’uruganda n’abakozi be bose bafatanya n’inzego za kiliziya muri byose.
A.J.M.Vianney DUSHIMIYIMANA.


text:
Rulindo : Bakize bwaki yari ibarembeje biteza imbere
Bamwe mu bagore bibumbiye muri koperative “ Tumufashe kwifasha” ikorerera mu murenge wa Mbogo, Akagari ka Mushali ho mu karere ka Rulindo, bo n’abana babo bahoze barembejwe n’ubukene na bwaki ariko ubu barishimira iterambere bamaze kugeraho nyuma yo kwivana mu bukene n’ubujiji bahoranye,babikesha Perezida wa Repubulika wateje imbere umugore wese atibagiwe n’abakene.
Ubwo twaganiraga n’abagore 30 bibumbiye muri koperative ‘’TUMUFASHE KWIFASHA’’ badutangarije Ibyiza bamaze kugeraho mu kwiteza imbere,mu gihe bahoze ari insuzugurwa harimo n’abari barwaye bwaki ariko ubu bikaba byarabaye amateka.
Mukeshimana ni umwe muri aba bagore bagize iyi cooperative,yahoze afite imibereho mibi arwaye bwaki ndetse n’umwana we ayirwaye ariko nyuma yo kujya muri iyi koperative ngo imibereho ye yarahindutse.
Yagize ati ;’’Nahoze mbayeho nabi cyane ku buryo nari ntunzwe no gusabiriza kuko nta n’imbaraga nari mfite zo kuba nakorera amafaranga,nari ndwaye bwaki n’umwana wanjye ku buryo ubuzima bwacu bwari buhagaze nabi ariko ubu meze neza nyuma yo kujya muri koperative nkiteza imbere n’abandi bagore twari tubayeho kimwe.Ubu mbasha kubona ibyo kurya n’ibyo ngaburira umwana kandi nkabasha no kwizigama nkazigamira n’umwana wanjye.’’
Dusabimana Beatrice ni umuyobozi w’iyi koperative Tumufashe kwifasha arasobanura bimwe mu byo bamaze kwigezaho mu iterambere.
Ati ;’’Twahoze turi abagore bafite imibereho mibi cyane,dufite abana barwaye bwaki ndetse n’abagore bamwe muri twe bari bayirwaye.Mu mwaka wa 2013 twaje kigira igitekerezo cyo kwishyira hamwe dukora ikimina turi abagore mirongo itandatu 60,tukajya dutanga amafaranga ijana 100frw ku kwezi kuko nta bushobozi buhagije twari kubona burenze ubwo.
Twaje kugira amahirwe padiri wayoboraga paruwasi ya Rulindo afatanije n’amamasera baza gukenera abana bafite ibibazo by’imirire mibi ngo babashakire inkunga maze bahera ku bana bacu kuko aribo bari bafite ibyo bibazo.Kuva aho abana bacu batangiriye gufashwa tukahabwa ibyo kurya,twatangiye kujya twizigama amafaranga magana abiri na mirongo itanu 250frw,tuyatanga inshuro ebyiri mu kwezi noneho amafaranga amaze kugwira dutekereza icyo twayakoresha,tuvuga ko tuzaguramo ihene zo korora.
Mu mwaka wa 2014 ubuyobozi bw’akarere bwaduhaye inkunga y’amafaranga ibihumbi magana abiri,noneho tuguramo ihene icumi tuziha abanyamuryango nabo bakagenda boroza abandi muri twe kugera ubwo buri munyamuryango abonye ihene yo korora kandi dukomeza no gutanga ya mafaranga muri koperative.
Amafaranga yo mu isanduku yacu twaje kuyakoramo boutique ifite agaciro k’ibihumbi magana atatu na mirongo inani 3800000frw,Umukozi uyikoramo tumuhemba ibihumbi mirongo itatu ku kwezi,kandi konti ya koperative yacu iriho amafaranga asaga ibihumbi ijana na mirongo inani 180000frw,byumvikana ko twamaze kwivana mu bukene burundu.
Iyi koperative yashyizeho gahunda yo kuzigamira abana,kuburyo abana 30 bakomoka kuri aba bagore bose bafite amakonti.Kuri konti y’umwana umubyeyi ashyiraho amafaranga igihumbunku Igihumbi mu mezi 3, ndetse n’inyungu ivuye mu bucuruzi igashyirwa igasaranganwa ku makonti y’abana.
Aba bagore batangiye iyi koperative ari 60 kuva mu mwaka wa 2013,ubu basigaye ari 30 n’abana 30 bavuka kuri aba bagore kuko buri mubyeyi afite umwana witabwaho n’iyi koperative.
NZIZA Paccy


text:
Ibyo wifuriza abandi bikugirirwe
Buri wese areke kwizirikana ubwe ahubwo azirikane n’abandi (Abafiripi 2:4)
Amagambo makuru aboneka mu rwandiko rwa kabiri rw’Abafiripi usanga kandi akomeye ni “ABANDI”, umwami Yesu yabayeho akorera abandi,Pawulo yabayeho ashaka ibyiza by’abandi, Timoteyo nawe ni uko, natwe twagombaga gukora gutyo, ibyiza by’abandi bigahabwa umwanya ukomeye mu bitekerezo byacu.
Bibiliya iyo idusaba kwita ku bandi si uko aba ari byiza gusa, ahubwo nuko bihindukira bikatugirira akamaro natwe, nubwo bigora kwiyemeza kubaho ushaka ibyiza bya bose, burya bivuna umutima kurushaho cyane kubaho umuntu yirebaho we gusa.
Ubu isi yuzuyemo abantu bishakira kubaho bakurikiye inyungu zabo gusa,abo rero babona aribo bakennye kurusha abandi, babona aribo bateye nabi kurusha abandi, aribo bagira ibyago kurusha abandi, ibibi byose abyibonaho kuko atitaye ku bandi, aribabarira bigatuma ahora yigunze. Uko akomeza kwitekerezaho niko arushaho kubabara, ibyo bigera aho ubuzima bukabura icyerekezo kuko budashobora kuzana ibyishimo, bene uwo ntahaga, ntanyurwa ntaberwa, kuko yirebaho gusa,amaherezo ye ni ukwirirwa ku baganga afite umutwe udakira, n’ubwoba budasanzwe, ibiryo bye bihinduka ibinini, bidashobora kumukiza kwa kwikunda no ksirebaho, aribyo mvano y’indwara ze.
Umuti mwiza kuri bene abo ,ni ukwiyemeza kugira icyo bakora mu buzima cyafasha abandi. Hariho abantu bamerewe nabi batagira ubagemurira wiyemeje icyo gikorwa incuro nkeya ushoboye, nyamara wabona ukize iyo ndwara yo kwirebaho gusa, burya hariho abamerewe nabi munsi yawe, hariho abafunzwe badaheruka guseka kubera kubura icyo barya, burya byabindi urya hari abatabifite, bya bindi wanga kurya hari uwabibona agashima Imana, ya myenda ukoropesha hariho udafite icyo yambara, nubwo ubona ari ibyo bibi mubo mukorana, hari uwakwambara nkawe akwirirwa ashima Imana.
Ibyo gukora biriho byagufashiriza umutima, nawe ukagira umumaro kandi umutima wawe ukishima. Iyo umuntu yiyemeje gufasha abandi no kubakorera hari byinshi yunguka, incuti ziriyongera,kubaho umuntu yumva bifite intego, biranezeza kubona ufite uwo wagiriye umumaro , biranezeza kubona hariho ushima Imana kubwo kubaho kwawe.
MANA MFASHA NANJYE NGABANE KURI UWO MUNEZERO WO KUBONA UTARIGEZE ASEKA NA RIMWE MU BUZIMA BWE ASEKA KUKO WANDEMYE NANJYE NKAMUGIRIRA AKAMARO, MFASHA KUBONA UTARIGEZE ANEZERWA MBONE AKEYE KU MASO BITURUTSE KURI NJYE, MFASHA KWITA KU BANDI NKUKO WABIKORAGA. AMEN
Pastor Jules KAZURA


text:
Imana ntiyabura aho ihera ikugirira neza . Alice Rugerindinda
“ Mu murwa w’I Shushani hari Umuyuda witwaga Moridekayi mwene Yayiri mwene Shimeyi mwene Kishi Umubenyamini. Yayiri yajyanywe ari imbohe n’abandi banyaganywe I Yerusalemu na Yekoniya umwami w’Abayuda, ubwo yanyagwaga na Nebukadinezari umwami w’I Babuloni. Moridekayi uwo niwe wareze Hadasa ariwe Esiteri umukobwa wase wabo, kuko yari imfubyi adafite se na nyina, kandi uwo mukobwa yari umunyagikundiro afite uburanga. Se na nyina bamaze gupfa , Moridekayi aramujyana amurera nk’umwana we”. Esiteri 2:5-8
Iyo satani ashaka kwihebesha umuntu, akenshi amusubiza mu mateka y’ubuzima bwe, akamubwira rwose ko ntaho Imana yahera imugirira neza, ko ntabyiza ategereje mu buzima, ko azapfira mu mubabaro. Akenshi bene abo bantu usanga bavuga ngo : Nanjye se hari icyiza cyanzaho….., ahubwo se Imana yaherahe ingirira neza ko bene ibyo byiza ari iby’abana bafite ababyeyi…., bize….. bavutse…… batuye ……..
Igihe kimwe ndi mu iteraniro , hari umukobwa wavuze ijambo sinarisobanukirwa ako kanya, narisobanukiwe nyuma y’igihe kirekire : Yaravuze ngo Imana ihamagara ubusa mu muyaga bukitaba! Ubusa mu busa ariko kuko ari Imana ihamagaye bwa busa bukavamo ikintu runaka bukitaba!!! Imana idusobanurire.
Dusubire kucyo Bibiliya ivuga kuri Esiteri : Yari imfubyi adafite se na nyina, yarezwe na se wabo Moridekayi w’umunyagano wakoraga ku irembo ry’ibwami akingura inzugi. Esteri yari afite igikundiro n’uburanga.
Kuba uri imfubyi y’ababyeyi bombi ubwabyo biteye ubwoba. Kurererwa ahantu hatari iwanyu nabyo n’ibindi, hari ubwisanzure uba utazagira. Ongeraho kuba noneho numuntu ukurera ari mu bunyage, yarajyanywe ari imbohe! Kuba mu bunyage nabyo bifite icyo bisobanuye. Ukurera kuba aba ku irembo afungura inzugi, nawe ubwe atorohewe…….
Hejuru y’ibyo byose mvuze nubwo ntabisobanuye, Imana ikabonako uwo Esther uturuka muri uwo muryango yavamo umuntu udasanzwe , akaba umuntu wakora ikintu kidasanzwe, akandikwa mu mateka azavugwa imyaka ibihe ibihumbi, Imana ikazamukoresha mu gutabara ubwoko bwayo……… Imana ishimwe. Koko ntahantu kure Imana itakura umuntu.
Kuba nta nzira ubona , sicyo kikubwira ko Imana itazagira ibyo ikora mu buzima bwawe. Komeza uyirindire, uyisenge uyifitiye icyizere.
Imana ijya ibikora abantu bakamera nk’abarota kuko batigeze batekereza ko byashoboka.
“Ubwo Uwiteka yagaruraga abajyanyweho iminyago b’I Siyoni, twari tumeze nk’abarota” Zaburi 126:1
Humura Imana ntiyabura aho ihera kuko yitwa Imana Ishoborabyose.
Ibihe byiza
Alice Rugerindinda


text:
Abaroma 12:4-6 - Nk’uko mu mubiri umwe dufite ingingo nyinshi, kandi ingingo zose zikaba zidafite umurimo umwe, natwe ni ko turi kuko turi benshi, nyamara turi umubiri umwe muri Kristo, umuntu wese ni urugingo rwa mugenzi we. Nuko kuko dufite impano zitandukanye nk’uko ubuntu twahawe buri, niba twarahawe ubuhanuzi duhanure uko kwizera kwacu kungana.
Abantu benshi baje mu Itorero ariko ntibasobanikiwe icyo bashinzwe kurikoramo. Biragoye kumva neza inshigano umuntu afite mu Itorero atarumva neza icyo Itorero risobanura. Abakurikiye inyigisho 4 twatambukije muri iki cyumweru barumva neza icyo Itorero risobanura. Paholo yatanze urugero rwiza asobanura Itorero ubwo yarigereranyaga n’umubiri.
Nk’uko buri wese abizi, umubiri ugira ingingo nyinshi. Ingingo zose ziratandukanye ndetse n’izisa (ex. amaso yombi, amaguru cg amaboko) nta rugingo rukuraho akamaro k’urundi. Nta na rimwe ufite amaso abiri yavuga ko rimwe rimuhagije!
Hari ibintu byinshi biranga ingingo z’umubiri:
Buri rugingo rurakenewe;
Buri rugingo rugira inshigano rwihariye;
Buri rugingo rwuzuzanya n’izindi;
Umubiri ukora neza mu gihe ingingo zose zawo zikora neza...
Umuntu ageraranije Itorero n’Ikipe y’umupira w’amaguru nabwo yakumva uruhare buri Mukristo afite mu Itorero. Dore bimwe mubyo natekereje twigira ku ikipe y’umupira:
Nta mukinyi utagira inshingano yihariye. Habe n’abasimbura bagira inshigano yo gusimbura. Irakomeye. Ikipe itagira abasimbura ntiba iriho.
Nta numero ikomeye kurusha izindi. Rutahizamu ntakenewe kurusha umuzamu, myugariro cyangwa umusimbura. Buri wese agira aho akinira, n’igihe akinira.
Nta mukinyi uba "Kamara" (all in one/ all we need). Ikipe ya Messi ntibaho!
Gukomera kw’ikipe kuva ku gukomera kwa buri mukinyi.
Tugarutse ku BAKRISTO mu Itorero, buri wese arakenewe, afite umwihariko, inshigano yihariye, twese tugira imbaraga iyo buri wese akora ibyo ashinzwe kandi mu bumwe kandi twese tugengwa n’Imana mu byo dukora. Niyo Twagiranye amasezerano muri iriya Kipe. Ongera wibaze ku ruhare rwawe mu Itorero ryawe! Urimo gukoramo iki? Umaze ukwezi utarimo n’iki cyapfa? Niba umara ukwezi udaterana, abantu ntibabone ko hari ikibazo, ahari ntacyo uhakora nyamara kandi ufite icyo uhashinzwe!
Ufite icyo udakora ushinzwe. Icyo uzakibazwa. Fidèle Masengo, Foursquare Church Kimironko masengof@yahoo.fr


text:
Iki gikorwa cy’ubwitange cyabereye i Shyorongi tariki 10 Kamena 2016, cyahuje abaturage, ubuyobozi bw’akarere n’abafatanyabikorwa batandukanye barimo inganda, imiryango yigenga, ibigo by’amashuri, amavuriro, amakoperative n’abikorera.
Buri wese cyangwa icyiciro, yiyemezaga umusanzu yatanga kugira ngo gahunda yo koroza inka abaturage igerweho.
Bamwe biyemeje umubare w’inka bazatanga, abandi biyemeza amafaranga bazatanga azagurwamo inka.
Guverineri w’Intara y’Amajyaruguru, Bosenibamwe Aimé wari muri iki gikorwa yagize ati “Ntitwatera imbere hakiri abantu bakiri mu bukene bukabije. Kwitanga ufasha abakene byongera umugisha, kuko ntawakwishimira kurya, mugenzi we yaburaye. Muri duke dufite, dusangire n’abatishoboye kandi ni twe tugomba kubazamura bakabuvamo.”
Umuyobozi w’Akarere ka Rulindo, Kayiranga Emmanuel, yagize ati “Kugeza ubu, akarere gahangayikishijwe no gushaka izindi nka 8097 kugira ngo mu mwaka wa 2017, nk’uko biri mu igenamigambi, tuzabe tumaze koroza imiryango itishoboye 15500.”
Avuga ko kubera icyuho cy’izo nka 8097 zikibura kandi hasigaye igihe gito, ari yo mpamvu batekereje ubundi buryo bwakunganira gahunda ya Girinka, abaturage bafite ubushobozi bakaba bagenda boroza bagenzi babo muri gahunda bise “Inka y’Akaguru.”
Iyo ni inka ihabwa umuturage akayorora, yamara kubyara agasigarana icyo ibyaye, yo akayiha undi muturage ukennye kugira ngo imubyarire na we, bigakomeza gutyo gutyo.
Mu kwiyemeza; hagaragaye ubwitange aho Akarere, Tumba College of Technolgy, n’ibindi bigo binyuranye byatangaga inka zirenga 10.
Igiteranyo cy’inka zabonetse muri icyo gikorwa cyo kwitanga, ni 877, naho amafaranga ni miliyoni 18 n’ibihumbi 570 by’amanyarwanda. Ayo mafaranga bahise bayabaramo inka 93; zose hamwe zihita ziba inka 970, ariko igikorwa kikaba kigikomeza.
Uhagarariye abafatanyabikorwa b’Akarere ka Rulindo, Padiri Augustin Nzabonimana, yasabye abaturage kugira umutima wo gufasha abakene kuko ngo bitanga umugisha.
Yavuze ko abantu badafasha bagenzi babo ngo bagereranywa n’abamarayika ba Satani, akaba ari yo mpamvu nk’abafatanyabikorwa, bafasha abaturage bababaye.
Guverineri Bosenibamwe yasabye ubuyobozi kuzakurikirana imibereho myiza y’inka zihabwa abatishoboye no kuzirinda bafatanyije na ba veterineri, bagakora ibishoboka kugira ngo gahunda ya Girinka ikomeze kugenda neza.


text:
David’s Temple yatangije amasomo ya muzika ku bana bari mu biruhuko
Ishuri rya Muzika ryitwa David’s Temple riherereye mu Mujyi wa Kigali ku Itorero ry’Inkuru Nziza, ryatangiye gahunda idasanzwe yo kwigisha abana bato kuva ku myaka itandatu bari mu biruhuko gucuranga ibikoresho bya muzika birimo piano, guitar n’ingoma.
Iri shuri rifite abarimu b’inzobere mu kwigisha abana kuko bamaze kwigisha abatari bake kuva ryatangira.
Amasomo azatangira kuwa Mbere tariki ya 21 Ugushyingo 2016 kwiyandikisha bikaba byaratangiye, bikazarangirana n’impera z’icyumweru gitaha cyo kuwa 28 Ugushyingo 2016 kuko imyanya ari mike.
Ishuri rya Muzika rya David’s Temple rirakangurira ababyeyi guha abana amahirwe yo kwiga kuko amafaranga batanga ari make ugereranije n’ayandi mashuri, ndetse umwana akiga afite ibikoresho bihagije n’umutekano.
Gufasha umwana wawe gukuza impano ye binyuze mu kwiga umuziki mu buryo bwa kinyamwuga ni uburyo buboneye bwo gutuma arushaho gufunguka mu mutwe.
Amasomo agenewe abana azatangira kuwa 21/11/2016 kugera 24/12/2016, bagiye mu biruhuko by’iminsi mikuru; akazasubukurwa kuwa 05/01/2016 asozwe kuwa 23/01/2016.
Iri shuri kandi rifite na gahunda yo kwakira abantu bakuru, kwiyandikisha bikaba byaratangiye. Igihe cyo gutangira amasomo abagenewe bakazakimenyeshwa mu minsi mike.
Ukeneye ibisobanuro birambuye yahamagara kuri telefoni igendanwa kuri 0788301895.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Hirya no hino mu Karere ka Nyamagabe, usanga ku misozi imiriro igurumana bitewe n’impamvu zigiye zitandukanye zirimo gutwika ku bushake, uburangare n’urugomo kuri bamwe, bityo ubuyobozi bwibutsa ko bitemewe kuko biteza isuri n’ingaruka ku bidukikije muri rusange.
Umuyobozi w’Akarere Philbert Mugisha, avuga ko ubutumwa baha abaturage ari ukwirinda ikintu icyari cyo cyose cyateza inkongi y’umuriro kuko yangiza byinshi.
Yagize ati “Hakwiye kubaho kwitwararika muri ibi bihe by’impeshyi mu gukumira no kurwanya inkongi, hari abashobora kuba banywa itabi bakajugunya umusozi ugashya, gutwika ibiyorero by’amakara, ibyo byose byateza inkongi tubasaba kuyirinda uko bishoboka.”
Avuga ko uretse abagira impanuka cyangwa n’impamvu z’uburangare, hari n’abaturage batwika amashyamba ku bushake bagambiriye ko hashibuka ubwatsi bw’inka bakabona aho baragira amatungo yabo.
Ati “Mu makuru tubona abenshi batwika imisozi baba bagamije gushaka ubwatsi bw’amayungo ariko ntibyemewe kuko ni ukwangiza ibidukikije.”
Ndamukunda Claudine utuye mu murenge wa Gasaka, ni umwe mu baturage batuye ahafashwe n’inkongi y’umuriro, avuga ko yaturutse ku munywi witabi wari uritaye ku rugo maze rukagurumana.
Ati “Ubwo rero ukuntu hano hatangiye hashya nari ndi hano ku cyumweru, ndi mu mirimo noza ibyombo hariya ubwo numva ibintu biratururutse hariya ubwo ndebye mbona n’umuriro nahise nsohoka igipangu, abana bambwira ko ari umusekirite waruhataye itabi.”
Ndamukunda akomeza vuga ko we n’abana bari aho bavugije induru bagatabaza, bakaza kuzimya amahirwe ntihagira uhasiga ubuzima ariko bimwe mu bikoresho byo muri uru rugo birangirika.
Ubuyobozi bwibutsa abaturage ko uzajya afatirwa mu makosa yo guteza inkongi z’umuriro cyangwa no gutwika amashyamba ko hari amategeko abihanira.


text:
Umunsi wa Saint Valentin, 14 Gashyantare, mu bihugu byinshi ufatwa nk’umunsi w’abakundana. Bawufata nk’umunsi wo kubwirana amagambo meza y’urukundo, no guhana impano nk’ikimenyetso cy’urukundo hagati yabo.
Nk’uko bigaragara ku rubuga rwa Wikipedia, uyu munsi ukomoka mu bantu bemeraga imana nyinshi (ibigirwamana), ndetse nyuma, idini gatolika ry’I Roma riza kuwuha agaciro riwugaragaza nk’umunsi w’umutagatifu Valentin ufatwa nk’umukuru w’abakundana. Hari mu myaka ya 269 n’i 273.
Uyu munsi abatari bake ku isi hose bawufata nk’umunsi wo kwandikirana utubaruwa twiganjemo amagambo aryohereye y’urukundo, cyangwa se abawizihiza bagahana udushushanyo dutandukanye: nk’imitima, n’ibindi bibafasha gusobanurira abo bakunda urukundo babakunda mu buryo bw’ibimenyetso bishushanyije.
Gusa ariko, ku bakristo, urubuga “Amourchretien” rwo ruvuga ko hari ibyo bakwiye kwitondera kuri uyu munsi. Ruvuga ko iyo witegereje ku nkomoko y’uyu munsi, bigaragara ko wakomotse mu mihango ya gipagani, ndetse ko ufitanye isano n’umwanzi (sekibi).
Twese tuzi ibiba kuri uyu munsi. Abenshi mu bitwa ko bakundana bakora ibikorwa birimo nk’ubusambanyi n’ibindi bifitanye isano na bwo. Ibi bikaba bikorwa n’abatarageza igihe cyo kubaka ingo ndetse n’abaca inyuma y’abo bashakanye. Niyo mpamvu uru rubuga rukomeza ruvuga ko abakristo badakwiye gushukwa n’isi ngo bayikurikire; uyu munsi ntiwatagakwiye guhabwa agaciro bitewe n’uko baba bashobora gukora ibidahesha Imana icyubahiro mu gihe baba basohokanye n’abo bakunda ahantu kure nko mu mahoteli, n’ahandi hasa n’aho hihishe hatuma bajya kure mu ntekerezo bityo bakaba bakisanga mu cyaha cy’ubusambanyi.
Ubusanzwe nta kibi kiri mu gukundana. Nta n’ikibi kiri mu kwizihiza uyu munsi. Urukundo ni rwiza ndetse nirwo rutuma abenshi babasha kumenya neza cyangwa guhitamo abo bazabana ibihe byose by’ubuzima. Icy’ingenzi rero, abakundana ari abakristo bakwiye kurangwa n’ubushishozi, bakagira amaso y’Umwuka kugira ngo umwanzi satani atabagusha mu cyaha.
Abatizihiza uyu munsi bari mu nzira iboneye. Ariko nanone, ntimugacire urubanza abawizihiza kuko Imana yacu itareba inyuma ahubwo ireba imbere mu mutima.
“Ntimukigane imigenzo y’abanyamahanga...(Yeremiya 10:2, Gutegekwa kwa kabiri 12:29-32).


text:
Kuwa 6 Mutarama 2007, abantu batandukanye bahuriye i Kabuga, mu Karere ka Bugesera, m’ugutaha amashuri yisumbuye yubatswe n’isosiyeti y’amabisi y’Abagande ryitwa Riviera High School.
Ishuri ryigenga Riviera High School ni ishuri rihanitse, rikaba ari na ryo rya mbere mu Rwanda rifite piscine. Amasomo y’iryo shuri azajya atangwa mu Cyongereza, ariko bazagira n’isomo rimwe ry’Igifaransa. Iryo shuri rizigisha Ubumenyi n'Ikoranabuhanga - Science & Technology.
Muri Riviera High School hazigamo abana bifite. Nta mwene ngofero wapfa gukandagirayo kubera ko amafaranga y’ishuri y’igihembwe kimwe angana n’ibihumbi 350 by’Amanyarwanda, ni ukuvuga amadolari y’Amanyamerika hafi 700.
Mu babyeyi bari baje kureba iryo shuri, uwitwa Saidati yadutangarije ko abana babo basanzwe bajya kwiga Uganda ubu noneho bazabahindurira ikigo, bikazafasha mu kubakurikirana neza mu myigire yabo.
Gusa nta byera ngo de. N’ubwo iryo ishuri ryubatswe mu buryo bugezweho, abari bahari bagaye ko hagati y’ubwiherero n’aho abanyeshuri bazajya barara hari intera ndende. Bbasabye ko byakosorwa.
Hateganijwe ko Riviera High School izatangira amasomo ku wa 15 Mutarama 2007. Umuyobozi waryo, Bwana Natuhwera Elly, yatangaje ko kugeza kuwa 6 Mutarama 2007, ryari rimaze kwandika abanyeshuri bagera kuri 200.


text:
Vatikani: Papa Francis ntazakandagiza ikirenge cye mu Rwanda Paul Kagame akiri ku butegetsi!
Amakuru ashyushye mwoto-mwoto angezeho aka kanya aturuka i Kabgayi mu byegera bya Musenyeri Simaragde aravuga ko uwo mushumba wa Diyosezi ya Kabgayi amaze iminsi i Roma kwa Papa mu ruzinduko rw’akazi. Mu byari byamujyanye harimo no gutegura inama ifite insanganyamatsiko yitwa « DIVINE MERCY » iyo nama ikazateranira i Kigali mu minsi ya vuba aha.
Kuri gahunda biteganijwe ko iyo nama izahuza abasenyeri bose bo muri Afurika y’Iburasirazuba n’iyo hagati. Nyirubutungane Papa niwe wagombaga kuzaza kuyifungura ku mugaragaro ariko ntabwo byashobotse. Amakuru mfite mbonye aravuga ko abayobozi ba Kiliziya i Vatikan bicaye bagasuzuma imyitwarire ya Paul Kagame usuzugura Kiliziya akanakabya kuyivangira, bityo banzura ko Papa atazakandagiza ikirenge cye ku butaka bw’u Rwanda Paul Kagame akiri ku butegetsi igihe cyose abepisikopi, abasaseridoti n’abari kumwe nabo bishwe ku itegeko rya Kagame batarashyingurwa mu cyubahiro kibakwiriye.
Mu yandi magambo Musenyeri Mbonyintege agarukiye aho ndetse akamye ikimasa kuko icyari kimujyanye we na Musenyeri Rukamba Filipo wa Butare kwari ugutumira Papa none abategetsi ba Vatikani batsembye bashingiye ku busesenguzi bwabo. Icyo cyemezo cya Vatikani gishobora gushyira Musenyeri Smaragde Mbonyintege mu kaga kiyongera kuko yari asanganywe imbere y’inkotanyi zitagira inshuti n’umukunzi bitewe n’uko amaze iminsi zimutera hejuru ashinjwa ko azakorera yubile abapadiri FPR, IBUKA na CNRG bita ibiterahamwe nk’uko ariko bivugwa.
Amakuru mbonye aremeza ko mu rwego rwo kuziba icyuho, Papa yanze gutererana abanyarwanda b’abakirisitu kandi bakunda Kiliziya yabo agahitamo kugena Karidinali Laurent Monsengo Pasinya arikiyepisikopi wa Kinshasa muri Repubulika Iharanira Demukarasi ya Kongo kugira ngo azabe ariwe utangiza ku mugaragaro iyo nama mbonekarimwe mu mwanya wa Papa.
Ndashimira Papa Faransisiko ku cyemezo amaze gufata kuko bitakumvikana ku muntu muzima uharanira ubutabera kujya mu gihugu kwifatanya n’abicanyi bamaze imbaga bakanatsemba intore za Kiliziya. Kugeza ubu Kagame yararahiye avuga ko abo basenyeri n’abasaseridoti bazashyingurwa mu cyubahiro atakiriho. Igishimishije ni uko Kagame atazatura nk’umusozi amaherezo azashyira apfe tubone gushyingura mu cyubahiro abavandimwe bacu b’abasenyeri, abapadiri, abafurere, ababikira, akana SHEJA Richard ka Mukashema Esperance.
Abo bavandimwe bacu ikinogo bajugunywemo kiri inyuma y’ikiraro cy’inka i Gakurazo none hashize imyaka 22. Gusa mfite ikibazo ko kubera ukuntu inkotanyi zitangiye kubona ko ziri hafi kuryozwa amahano yose zakoreye u Rwadna zishobora kuzahengera bwije zikajya gutaburura abavandimwe bacu zikajya kubatwikira i Byumba nk’uko Kagame yataburuye imirambo ibihumbi y’abaturage yiciye i Kibeho akajya kubatwikira i Byumba hakaba harimo n’umuvandimwe wanjye Musenyeri RWABILINDA Jean Marie Vianney wari igisonga cy’Umwepisikopi wacu wa Kabgayi.
Ndasaba Kiliziya Gatulika y’i Vatikani kongera igitutu ku gatsiko k’umwicanyi Paul Kagame ikamutesha umutwe kugera ubwo azemera ko dushyingura mu cyubahiro abavandimwe bacu n’intore za Kiliziya kuko mu by’ukuri yabishe nta cyaha bamukoreye. Nta rukiko rwigeze rubahamya icyaha runaka kandi umuco wo kwihanira ugomba gucika kuko Kagame, Ibingira, Kabandana, Gumisiriza, Butera na Ukwishaka ntabwo ari abacamanza. Nzakomeza guharanira ko ziriya ntungane zihabwa ubutabera kabone n’ubwo Kiliziya yo mu Rwanda yahindutse ikiragi ahanini bitewe n’uko Abasenyeri bamwe begamiye ku gatsiko ka FPR abandi bakaba abanyabwoba batinya kuvuganira intama baragiye. Tuzakurikirana ibizava muri iyo nama.
UDAHEMUKA Eric
Source : ubworoherane.com


text:
Mvuyekure akurikiranyweho ibyaha byo kunyereza miliyoni hafi 34Frw, zaburiwe irengero ubwo yayoboraga Umurenge wa Rubaya mu 2009.
Icyaha cyo kunyereza umutungo wa VUP gikurikiranyweho kandi n’umuyobozi wungirije ushinzwe imiyoborere myiza mu Karere ka Gicumbi, Mukunzi Faucas. Icyo gihe yakoranaga na Mvuyekure muri uwo murenge ashinzwe imibereho myiza y’abaturage.
Aba bombi kandi bakurikiranyweho gukora raporo zirimo ibinyoma batagaragazaga ko icyo ayo mafaranga yo gufasha abatishoboye yakoreshejwe.
Ibyaha bashinjwa nibiramuka bibahamye bazahanishwa ingingo za 325 na 614 mu gitabo cy,amategeko ahana ibyaha mu Rwanda, ziteganya igifungo cy’imyaka irindwi.


text:
Rutsiro : Abasigajwe inyuma n’amateka bashyikirijwe Radiyo na Telefoni bemerewe na minisitiri w’ubutegetsi bw’igihugu
Abasigajwe inyuma n’amateka bitabiriye itorero i Nkumba bo mu karere ka Rutsiro ku wa kabiri tariki 04/06/2013 bashyikirijwe telefoni na radiyo bemerewe na nyakubahwa Minisitiri w’ubutegetsi bw’igihugu More...
Ukwezi kwa gatandatu kurarangira abaturage bose bo mu ntara y’amajyaruguru bazi gusoma no kwandika
Guverineri w’intara y’amajyaruguru atangaza ko mu rwego rwo kurwanya ubujiji muri iyo ntara hafashwe ingamba ko ukwezi kwa Kamena 2012 kuzarangira abanyarwanda bo mu ntara y’amajyaruguru batari More...


text:
Agakiza ni impano ikomeye twahawe n’Imana kuko ibintu byose ni byayo, isi n’ibiyuzuye byose ni iby’Imana, niyo mpamvu nta mpungenge twakagize mu buzima bwacu kuko Imana ifite imbaraga zo gukora ibintu byose.
Pasitori Remmy Rwagasore ashingiye kuba Imana ibasha gukora agato ari nayo ishoboye gukora akanini, avuga ko nta mpamvu yo kwirwanirira ahubwo igikenewe ari ugusha Imana n’umwete wose. Rwagasore yaravuze ati” niba satani ari kugukiniraho yaba mu myizerere yawe, biragaragaza ko mu rugo rwawe naho adashobora kuhareka, icyo ukeneye niki: injira mu mwuka w’intambara kuko ijambo ry’Imana ari ukuri kuko rivuga ko Uwiteka akunda abamukunda kandi abamusakana umwete bose babasha kumubona.”
Kuri Pasitori Remy Rwagasore, abonako kuba ijambo ry’Imana ari ukuri kandi amasengesho y’umukiranutsi akaba agira imbaraga zikomeye igihe yasenganye umwete, asanga yahindura ibintu byinshi bikomeye igihe abantu bose baba bahagurutse bagasenga kandi anasaba abantu bose ko bakwemerera Yesu Kristo akabafasha kurwana intambara zose bahura nazo mu buzima.
Kubera imbaraga abizera Kristo Yesu by’ukuri bafite, Pasitori Rwagasore abasaba ko barushaho kugira umwete wo kumenya ibibarwanya kugira ngo babashe kumenya inzira zo kubirwanya no guharanira ko agakiza kabo katagomba kuba ak’izina gusa. Ntukwiye kureka imbaraga ziri mu gakiza wahawe ziba izo ku izina gusa ahubwo haranira kuzikoresha.